Le Gonideg (1775 – 1838). Bibl bet embannet e 1866 gand Troude.

Troet e oa bet ar Bibl diwar “Biblia sacra vulgatæ... (Lugduni, 1738).

Modernnaaet eo bet an doare-skriva.

Imlijoud a ra “pehini, pere“, “e peleh“ evel e galleg, ha “penaoz“ en eun doare iskiz a-walh. Faziou kemmaduriou a zo ivez. Reizet int bet. Aliez a-walh e laka reiz eun ano evel hini ar ger kevatal e galleg. Reizet eo bet ar faziou-ze. Lakaad a ra aliez ar raganoiou-gour, renadennou anezo, en eur plas fall goude ar verb, hag e ra gand ar raganoiou-gour renerien anezo evel pa vefent renadennou. Aliez a-walh e ra gand ar verb “gervel“ e-leh “eñvel“. Evitañ e talv “ar bobl“ kement ha “tud ar bobl“. 

Ha viou-koukoug a zo...

TREDE LEVR AR ROUEED

Hervez an Hebreed,

Ar henta euz a Valakim

I.Pennad.

                               Adonias a zispah evid beza lakaet da roue. Salomon eo a zo dilennet.

1. Hag ar roue  David a oa deuet da veza koz ; hag eñ a oa hir-hoalet : ha kaer o-doa e holei gand dillad, ne helled ket e domma.

2. E zervijerien eta a lavaras dezañ: Ni a glasko evid an aotrou, or roue, eur plah yaouank gwerh ; hag hi a chomo dirag ar roue, hag a brederio anezañ : hag hi a gousko en e askre, hag a dommo d’an aotrou or roue.

3. Hag i a glaskas eta eur plah-yaouank kaer e oll vro Izrael ; hag e kavjont Abisag euz a Zunam ; hag e tegasjont anezi d’ar roue.

4. Hogen hi a oa eur plah-yaouank kaer-meurbed ; hag hi a gouske gand ar roue, hag a zervije anezañ : hogen ar roue ne anavezas ket anezi.

5. Koulskoude Adonias, mab Haggit, a zave, o lavaroud : Me eo a reno. Hag eñ a lakaas d’aober kirri evitañ, hag a gemeras marheien, hag hanter-kant den evid redeg en e raog.

6. Ha biskoaz e dad ne grozas anezañ, ha ne lavaras dezañ: Perag eh-eus-te greet evel-se ? Hogen hemañ a oa ivez kaer-meurbed, hag an eil ganet ganet Absalom.

7. Hag unvan e oa gand Joab, mab Sarvia, ha gand Abiatar ar beleg, pere a gennerze ar re a oa en tu gand Adonias.

8. Hogen Sadok, ar Beleg-braz, ha Banaias, mab Joiada, ha Natan ar profed, ha Semei ha Rei, ha nerz arme David, ne oant ket evid Adonias.

9. Adonias o veza lazet tourhed, ha leueou, hag a bep seurt loen lard, e-tal M’n Zohelet pehini a oa tost da feunteun Rogel, a halvas e oll vreudeur, mibien ar roue, hag oll dud Juda, servijerien ar roue.

10. Hogen ne halvas ket Natan ar profed, na Banaias, nag ar re galoneka euz an arme, na Salomon e vreur.

11. Natan eta a lavaras da Vetsabee, mamm Salomon : Ha n’eh-eus-te ket klevet penoaz Adonias, mab Haggit, a zo en em lakaet da roue, heb gouzoud da Zavid, on aotrou ?

12. Deus eta bremañ, kemer kuzul diganen, ha savete da vuhez, hag hini Salomon da vab.

13. Kerz, ha kee da gavoud ar roue David, ha lavar dezañ: Ha n’eh-eus ket touet din, me da vatez, aotrou va roue, o lavaroud : Salomon da vab a reno war va lerh, hag eñ eo a azezo war va zron ? Perag eta e ren Adonias ?

14. Ha pa vezi c’hoaz o komza gand ar roue, me a zeuy war da lerh, hag a gretay da lavar.

15. Betsabee a yeas eta da gavoud ar roue en e gamp : hogen ar roue a oa gwall-goz, hag Abisag euz a Zunam a zervije anezañ.

16. Betsabee a stouas, hag en em strinkas da dreid ar roue. Hag ar roue a lavaras dezi : Petra a fell dit ?

17. Hag hi a lavaras dezañ: Va aotrou, te eh-eus touet dre an Aotrou da Zoue d’az matez : Salomon da vab a reno war va lerh, rag eñ eo a azezo war va zron.

18. Ha setu bremañ e ren Adonias, heb gouzoud dit, aotrou va roue.

19. Lazet en-deus ejenned, hag a beb loen lard, ha kalz tourhed ; hag eñ en-deus galvet oll vibien ar roue, hag ivez Abiatar, ar beleg, ha Joab, priñs an arme : hogen n’en-deus ket galvet Salomon da zervijer.

20. Koulskoude, aotrou va roue, oll Izrael en-deus e zaoulagad warnout, evid ma roy da anaoud dezo, piou a dle azeza war da dron, aoatrou va roue, war da lerh.

21. Rag pa vezo kousket an aotrou va roue gand e dadou, e vezim lakaet, me ha da vab Salomon, evel gwallerien.

22. Ha pa gomze hi ouz ar roue, e teuas Natan ar profed.

23. Hag e oe lavaret d’ar roue : Setu Natan ar profed. Ha pa oe kaset dirag ar roue, ha pa oe-eñ en em strinket d’an douar,

24. E lavaras Natan : Aotrou va roue, ha lavaret eh-eus-te :  Adonias a reno war va lerh, hag eñ a azezo war va zron ?

25. Rag diskennet eo hirio, ha lazet eo bet gantañ ejenned, ha loened lard, ha kalz tourhed ; hag eñ en-deus galvet oll vibien ar roue, ha priñsed an arme, hag Abiatar ar beleg : hag i a zebr hag a ev gantañ, hag a lavar : Bezet beo ar roue Adonias.

26. Hogen n’en-deus galvet na me, da zervijer, na Sadok, ar Beleg-braz, na Banaias, mab Joiada, na Salomon, da zervijer.

27. Ha diouz an aotrou, va roue, eo deuet an urz-se, heb beza roet da anaoud din piou a dlee azeza war dron an aotrou, va roue, war e lerh ?

28. Hag ar roue David a respontas hag a lavaras : Galvit Betsabee d’am havoud. Ha pa oe deuet hi da gavoud ar roue, ha ma chome en he sav dirazañ,

29. E touas ar roue, hag e lavaras : Evel ma eo beo an Aotrou, pehini en-deus tennet va ene euz a beb droug,

30. Evel ma em-eus touet dit dre an Aotrou, Doue Izrael, o lavaroud : Salomon va mab a reno war va lerh ; evel-se e rin hirio.

31. Neuze Betsabee oh en em strinka war he genou d’an douar, a azeulas ar roue, hag a lavaras : Bezet beo da viken David, va aotrou.

32. Ar roue David a lavaras c’hoaz : Galvit d’am havoud Sadok, ar Beleg-braz, ha Natan ar profed, ha Banaias, mab Joiada. Ha pa oent deuet dirag ar roue,

33. E lavaras-eñ dezo : Kemerit ganeoh servijerien hoh aotrou, ha likiit Salomon, va mab, war va mulez ha kasit eñ da Gihon.

34. Ha ra vezo eouliet eno gand Sadok ar Beleg-braz, ha gand Natan ar profed, da roue war Izrael ; ha C’hwi a embanno gand ar horn-boud, hag a lavaro : Bezet beo ar roue Salomon.

35. C’hwi a bigno war e lerh : hag eñ a zeuy, hag a azezo war va zron, hag a reno evidon : ha me a hourhemenno dezañ da veza da benn war Izrael ha war Juda.

36. Ha Banaias, mab Joiada, a lavaras d’ar roue : Amen ! : ra vezo greet, hervez ma lavar an Aotrou, Doue va roue.

37. Evel ma eo bet an Aotrou gand an aotrou va roue, ra vezo evel-se gand Salomon ; ha ra zavo mui e dron, eged ne deo bet savet hini an aotrou David, va roue.

38. Sadok eta ar Beleg-braz, ha Natan ar profed, ha Banaias, mab Joiada, hag ar Seretied, hag ar Feletied, a ziskennas ; hag i a lakaas Salomon da bigna war vulez ar roue David, hag a gasas anezañ da Hibon.

39. Ha Sadok ar Beleg-braz a gemeras eur hornad eoul euz an tabernakl, hag a eoulias Salomon. Hag i a zonas gand ar horn-boud, hag an oll bobl a lavaras : Bezet beo roue Salomon.

40. Hag an oll bobl a bignas war e lerh, ha kalz anezo a hoarie gand sutellou, hag en em laouennae kaer : hag an douar a zassone gand o cholori.

41. Hogen Adonias, hag ar re oll a oa bet pedet gantañ, a glevas, pa oa echu ar banvez :  ha Joab o veza klevet son ar horn-boud, a lavaras : Petra eo an trouz hag an dispah a zo e kêr ?

42. Ha pa gomze c’hoaz, Jonatas, mab Abiatar, ar beleg a zeuas ; hag Adonias a lavaras dezañ: Deus e-barz, rag eun den kaloneg out, hag e tegasez kelou mad.

43. Ha Jonatas a lavaras da Adonias : E neb doare, rag ar roue David on aotrou en-deus lakaet Salomon da roue :

44. Hag eñ en-deus kaset gantañ Sadok ar Beleg-braz, ha Natan ar profed, ha Banaias, mab Joiada, hag ar Seretied, hag ar Feletied :  hag i o-deus e lakaet war mulez ar roue.

45. Ha Sadok ar Beleg-braz, ha Natan ar profed o-deus e eouliet da roue e Gihon : hag ahano int pignet oh en em laouennaad dre ar gêr oll ; hennez eo an trouz hoh-eus klevet.

46. Salomon zoken a zo azezet war tron ar rouantelez.

47. Ha servijerien ar roue a zo deuet, hag o-deus benniget ar roue David on aotrou, o lavaroud : Ra lakay Doue ano Salomon dreist da ano, ha ra zavo e dron uhelloh eged da dron. Hag ar roue a azeulas war e wele,

48. Hag a lavaras : Benniget ra vezo an Aotrou, Doue Izrael, pehini en-deus roet hirio din unan evid azeza war va zron, ha me c’hoaz oh e weloud.

49. Ar re oll eta pere a oa bet pedet gand Adonias a oe spontet, hag a zavas : hag i a yeas pep hini en e hent.

50. Hogen Adonias, pehini en-doa aon rag Salomon, a zavas, hag a yeas kui, hag a grogas e korn an aoter.

51. Ha lavaret e oe da Salomon : Setu Adonias, pehini gand an aon en-deus rag ar roue Salomon, a zo harpet e korn an aoter, hag a lavar : Ra douo din hirio ar roue Salomon, penaoz ne lazo ket e zervijer gand ar hleze.

52. Ha Salomon a lavaras : Mar deo bet eun den mad, ne gouezo ket d’an douar eur vlevenn hepken euz e benn : hogen mar bez kavet droug ennañ, e varvo.

53. Ar roue Salomon a gasas eta, evid tenna Adonias dioh an aoter. Hag eñ a zeuas, hag a azeulas ar roue Salomon. Ha Salomon a lavaras dezañ: Kee d’az ti.

II .Pennad.

Aliou diweza David da Zalomon. Adonias ha Joab a zo lazet.

1.Hogen deiz maro David a dostae, hag eñ a roas an aliou-mañ da Zalomon e vab ; o lavaroud :

2. Mond a ran en hent e pehini e tle mond an oll dud : en em nerza, ha bez eun den.

3. Gra gourhemennou an Aotroun da Zoue, ha kerz en e heñchou ; ha mir e lidou, hag e gelennou, hag e varnedigeziou, hag e desteniou, evel ma eo skrivet e lezenn Moizez, evid ma ouezi petra eh-eus da ober, ha war pe du e tleez trei ;

4. Evid ma seveno an Aotrou ar ger en-deus roet din, o lavaroud : Ma vir da vibien o heñchou, ha mar kerzont dirazon er wirionez, a-greiz o halon hag a-greiz o ene, ne vezo tennet hini anezo diwar dron Izrael.

5. Te a oar ivez petra en-deus greet din Joab, mab Sarvia, petra en-deus greet da zaou euz a briñsed arme Izrael, Abner, mab Ner, hag Amasa, mab Jeter, pere en-deus lazet, o skuilla gand ar brezel ar peoh, hag en-deus lakaet gwad an emgann war e houriz a oa en e zargreiz, ha war e voutou a oa en e dreid.

6. Ober a ri eta hervez da furnez, ha ne lezi ket e vleo gwenn da ziskenni er bez e peoh.

7. Hogen anaoudeg e vezi e-keñver mibien Berzellai euz a Halaad, hag i a zebro oh da daol : rag i a zo deuet d’am diambroug pa dehen a-zirag Absalom da vreur.

8. Bez’ eh-eus ivez ganez Semei, mab Gera, mab Jemini, euz a Vahurim, pehini en-deus gwallvilliget ahanon, pa’z een d’ar hamp : hogen o veza ma eo bet diskennet d’am diambrouga pa dreuzen ar Jourdan, me a douas dezañ dre an Aotrou, o lavaroud : N’az lazin ket gand ar hleze.

9. Hogen na houzañv ket e chomfe digastiz. Eun den fur out, ha te a oar petra a dleez da ober dezañ, ha mar deo red lakaad e vleo gwenn da ziskenni er bez gand gwad.

10. David eta a gouskas gand e dadou, hag a oe beziet e kêr David.

11. Hogen an deiziou ma renas David war Izrael a oe euz a zaou-ugent vloaz :  seiz vloaz e renas e Hebron, ha tri ha tregont e Jeruzalem.

12. Hogen Salomon a azezas war tron David e dad, hag e ren en em stardas kreñv.

13. Neuze Adonias, mab Haggit, a yeas da gavoud Betsabee, mamm Salomon. Hag houmañ a lavaras dezañ: Ha gand peoh e teuez amañ ? Hag eñ a lavaras : Gand peoh.

14. Hag eñ a lavaras : Eur ger em-eus da lavaroud dit. Hag hi a lavaras : Komz.

15. Te a oar, emezañ, penaoz e oa din ar rouantelez, ha penaoz en-doa oll Izrael va dilennet da roue : hogen dizouget eo ar rouantelez, ha tremenet eo d’am breur ; rag an Aotrou en-deus he roet dezañ.

16. Bremañ eta e houlennan eun dra diganez : n’e zinah ket din em mez. Hag hi a lavaras dezañ: Komz.

17. Hag eñ a lavaras : Me az ped da lavaroud d’ar roue Salomon (rag ne hell dinaha netra dit), da rei din da wreg Abisag, euz a Zunam.

18. Ha Betsabee a lavaras : Mad ; me a gomzo d’ar roue evidout.

19. Bersabee a zeuas eta da gavoud ar roue Salomon, evid komza outañ diwar-benn Adonias. Hag ar roue a zavas, a yeas war heh arbenn, a azeulas, hag a azezas war e dron : ha lakaet e oe eun tron evid mamm ar roue pehini a azezas a-zehou dezañ.

20. Hag hi a lavaras dezañ: Eur goulenn bihan em-eus da ober dit : n’e zinah ket din. Hag ar roue a lavaras dezi : Goulenn, va mamm : rag ne ve ket deread e tinahfen ahanout.

21. Hag hi a lavaras : Ro Abisag euz a Zunam da wreg da Adonias, da vreur.

22. Hag ar roue Salomon a respontas, hag a lavaras d’ae vamm : Perag e houlennez-te Abisag euz Zunam evid Adonias ? Goulenn ivez ar rouantelez evitañ ; rag va breur hena eo, hag evitañ en-deus Abiatar, ar beleg, ha Joab, mab Sarvia.

23. Ar roue Salomon a douas eta dre an Aotrou, o lavaroud : Ra ray Doue kement-se din, hag ohpenn, ma n’en-deus Adonias lavaret kement-se a-eneb e vuhez.

24. Ha bremañ, evel ma eo beo an Aotrou, pehini en-deus va stardaet, ha va lakaet war dron David, va zad, hag en-deus greet din eun ti, evel m’en-doa lavaret, e vezo lazet hirio Adonias.

25. Hag ar roue Salomon a gasas Banaias, mab Joaida, pehini a skoas gantañ, hag e lazas.

26. Hag ar roue a lavaras da Abiatar ar beleg : Kee da Anatot, en douar a zo dit : te a dlefe mervel ; hogen n‘az lazin ket hirio, o veza ma eh-eus douget arh an Aotrou Doue dirag David va zad, ha ma eh-eus skoaziet va zad en e oll labouriou. 

27. Salomon eta a gasas kuit Abiatar, evid na vije mui beleg d’an Aotrou ; evid ma vije sevenet ger an Aotrou en-doa lavaret e Silo diwar-benn ti Heli.

28. Hogen ar helou-ze o veza deuet da Joab, pehini a oa eet a-du gand Adonias, ha n’en-doa ket heuliet Salomon ; e tehas Joab da dabernakl an Aotrou, hag e krogas e korn an aoter.

29. Ha roet e oe da anaoud d’ar roue Salomon penaoz e oe tehet Joab etrezeg tabernakl an Aotrou, ha ma oa e-tal an aoter. Ha Salomon a gasas Banaias, mab Joiada, o lavaroud : Kee, ha laz eñ.

30. Ha Banaias a yeas e tabernakl an Aotrou, hag a lavaras da Joab : Setu petra a lavar dit ar roue : Kee er-mêz. Hag eñ a lavaras : N’ez in ket er-mêz ; hogen amañ e varvin. Banaias a zanevellas kement-se d’ar roue, o lavaroud : Setu petra en-deus lavaret ha respontet Joab din.

31. Hag ar roue a lavaras dezañ : Gra evel m’en-deus lavaret. Laz eñ, hag e laka er bez, hag e tenni diwarnon ha diwar ti va zad ar gwad dinamm a zo bet skuillet gand Joab.

32. Hag an Aotrou a zistaolo e wad war e benn e-unan, o veza ma en-deus lazet daou zen gwirion ha gwelloh egetañ ; ha ma en-deus lazet gand ar hleze, heb gouzoud da Zavid va zad, Abner, mab Ner, priñs arme Izrael, hag Amasa, mab Jeter, priñs arme Juda.

33. Hag o gwad a zistroio war penn Joab, ha war penn e ouenn da viken. Hogen ra roy an Aotrou eur peoh peurbaduz da Zavid ha d’e ouenn, d’e di ha d’e dron.

34. Banaias, mab Joiada, a bignas eta, en em daolas warnezañ hag e lazas : hag eñ a oe beziet en e di e-unan en distro.

35. Hag ar roue a lakaas Banaias, mab Joiada, en e leh e penn an arme, ha Sadok ad Veleg-braz e-leh Abiatar.

36. Ar roue a gasas ivez da hervel Semei, hag a lavaras dezañ : Sao dit eun ti e Jeruzalem, ha chom eno ; ha n’ez a er-mêz na tu-mañ na tu-hont.

37. Rag e pe zeiz bennag ez i er-mêz, hag e treuzi froud Sedron, gouez penaoz e vezi lazet : ha da wad a gouezo war da benn da-unan.

38. Ha Semei a lavaras d’ar roue : Mad eo ar ger : evel m’en-deus lavaret an aotrou va roue, e vezo greet gand e zervijer. Ha Semei a chomas pell e Jeruzalem.

39. Hogen da benn tri bloaz e c’hoarvezas penaoz sklaved Semei a dehas etrezeg Akis, mab Maac’ha, roue Get : ha roet e oe da anaoud da Zemei penaoz e oa eet e sklaved da Het.

40. Ha Semei a zavas, hag a zibras e azen : hag eñ a yeas da gavoud Akis e Get evid goulenni e sklaved, hag a zegasas anezo euz a Het.

41. Hogen roet e oe da anaoud da Zalomon penaoz e oa bet eet Semei euz a Jeruzalem da Het, hag e oa distro.

42. Hag eñ a gasas d’e hervel, hag a lavaras dezañ : Ha n’em-eus ket touet dit dre an Aotrou, o lavaroud : E pe zeiz bennag ma’z i er-mêz tu-mañ ha tu-hont, gouez penaoz e vezi lakaet d’ar maro ? Ha te eh-eus laavret din : Mad eo ar ger em-eus klevet.

43. Perag eta n’eh-eus-te ket miret le an Aotrou, hag ar gourhemenn em-boa roet dit ?

44. Hag ar roue a lavaras da Zemei : Te a oar an oll zroug a damall da galon dit, hag eh-eus greet a-eneb David va zad : an Aotrou en-deus distaolet da zrougiez war da benn da-unan.

45. Hag ar roue Salomon a vezo benniget, ha tron David a vezo stard dirag an Aotrou da viken.

46. Ar roue eta a roas e hourhemenn da Vanaias, mab Joiada ; hag hemañ a yeas er-mêz, a skoas gand Semei hag a lazas anezañ.

III.Pennad.

Salomon a houlenn ar furnez digand Doue. E varn etre diou wreg.

1. Stardet e oe eta ar rouantelez e dorn Salomon : hag eñ en em unanas e kevredigez gand

Faraon, roue an Ejipt ; rag eñ a gemeras e verh da wreg, hag a zegasas anezi da gêr David, 

ken na oa peursavet gantañ e di e-unan, ha ti an Aotrou, ha mur Jeruzalem tro-war-dro.

2. Koulskoude ar bobl a ree he safrifisou war al lehiou uhel ; rag ne oa ket bet savet c’hoaz beteg neuze a dempl e ano an Aotrou.

3. Hogen Salomon a garas an Aotrou, o kerzoud e kemennou David e dad
, nemed ma reas sakrifisou, ha ma tevas louzou c’hwez-vad war al lehiou uhel.

4. Mond a reas eta da Habaon evid ober eur sakrifis eno : rag ar brasa e oa euz al lehiou uhel : ha Salomon a ginnigas mil ostiv e sakrifis war an aoter-ze e Gabaon.

5. Hogen an Aotrou en em ziskouezas da Zalomon en eun huñvre e-pad an noz, hag a lavaras : Goulenn ar pez a fell dit e rojen dit.

6. Ha Salomon a lavaras : Te eh-eus greet eun drugarez vraz e-keñver da zervijer David va zad, hervez ma en-deus kerzet dirazout er wirionez, hag er reizded, hag en eeunder a galon ganez : miret eh-eus dezañ an drugarez vraz-se, hag eh-eus roet dezañ eur mab a zo azezet war e dron, evel ma eo hirio.

7. Ha bremañ, Aotrou Doue, te eh-eus lakaet da zervijer da rena e-leh va zad : hogen me a zo eur bugel bihan, ha ne ouezan na mond na dond.

8. Ha da zervijer a zo e-kreiz ar bobl eh-eus dilennet, eur bobl diniver, pehini ne heller ket da niveri dre an abeg ma’z eo stank-meurbed.

9. Ro eta d’az servijer eur galon doujuz, evid ma hello barna da bobl, ha dibaba ar mad dioh an droug : rag piou a hello barna ar bobl-se, da bobl, ker braz eo ?

10. An Aotrou a gavas mad eta en-divije Salomon greet ar goulenn-ze outañ.

11. Hag an Aotrou a lavaras da Zalomon :  O veza ma eh-eus greet ar goulenn-ze ouzin, ha n’eh-eus ket goulennet evidout kalz deiziou, na kalz madou, na buhez da enebourien ; hogen ma eh-eus goulennet evidout ar furnez evid anaoud ar varn :

12. Setu em-eus greet hervez da hoant, hag em-eus roet dit eur galon ker fur ha ker poelleg, n’eo ket
 en em gavet hini heñvel ouzit en da raog, ha ne zavo war da lerh.

13. Hogen roet em-eus dit ar pez n’eh-eus ket goulennet ; da lavaroud eo ar madou hag ar hloar, en heveleb doare ne vezo bet roue ebed heñvel ouzit en oll zeiziou.

14. Hogen ma kerzez em heñchou, ha ma virez va helennou ha va gourhemennou, evel ma en-deus o miret da dad, eh astennin da zeiziou.

15. Salomon a zihunas hag a brederias piz war an huñvre en-doa bet : ha pa oe deuet da Jeruzalem, e savas dirag arh kevredigez an Aotrou, hag a ginnigas sakrifisou-losk, ha viktimou a beoh ; hag eñ a reas eur banvez braz d’e oll zervijerien.

16. Neuze e teuas diou hast da gavoud ar roue, ha chom a rejont dirazañ.

17. Hag unan anezo a lavaras : Me az ped, va aotrou : ar vaouez-se ha me a chome en heveleb ti ; ha me a zo gwilioudet er gambr e pehini edo.

18. Tri deiz goude ma on bet gwilioudet, eo bet gwilioudet houmañ : ha ni a oa kevred, ha den all ebed ne oa ganeom, nemedom on-diou.

19. Hogen mab ar vaouez-se a zo maro en noz-mañ ; rag hi he-deus e vouget dre he housk.

20. Hag hi o sevel e-pad an noz, a gemeras va mab euz va hichenn, me da zervijer, e-pad ma oan kousket, hag e lakaas anezañ en he hichenn : hag e lakaas em hichenn he mab pehini a oa maro.

21. Ha pa zavis dioh ar mintin evid rei da zena d’am mab, e welis anezañ evel ma vije maro : hogen o selloud piz outañ pa oe sklêr an deiz, e welis ervad penaoz ne oa ket hennez em-boa ganet.

22. Hag ar vaouez all a lavaras : N’eo ket evel ma leverez : Rag da vab-te eo a zo maro, ha va hini eo a zo beo. Hag houmañ en eneb a lavare : Gaou a leverez ; rag va mab eo a zo beo, ha da vab eo a zo maro, hag evel-se e strivent dirag ar roue.

23. Neuze ar roue a lavaras : Houmañ a lavar : Va mab a zo beo, ha da vab a zo maro. Hag hounnez a lavar : Nann ; hogen da vab eo a zo maro, ha va hini a zo beo.

24. Hag ar roue a lavaras : Degasit din eur hleze. Ha pa oe degaset eur hleze dirag ar roue ;

25. Rannit, emezañ, war zaou-hanter ar bugel beo, ha roit an hanter da unan, hag an hanter d’eben.

26. Hogen ar vaouez a oa beo he mab, a lavaras d’ar roue (rag he halon a lamme evid he mab) ; ro dezi, aotrou, me az ped, ar bugel beo, ha na laz ket anezañ. Hag an hini all en eneb a lavare : Ne vezet na din na dit ; hogen ra vezo rannet.

27. Neuze ar roue respontas hag a lavaras : Roit da hounnez ar bugel beo, ha na vezet ket lazet ; rag e vamm eo.

28. Izrael oll eta o veza klevet ar varn en-doa roet ar roue, a zoujas anezañ, o weloud penaoz edo furnez Doue ennañ evid ober barn.

IV.Pennad.

Ofiserien Salomon. Furnez Salomon.

1. Hogen ar roue Salomon a rene Izrael oll ;

2. Ha setu ar briñsed, pe an ofiserien en-doa : Azarias, mab Sadok, ar Beleg-braz ;

3. Elihoref hag Ahia, mibien Sisa, a oa skrivagnerien
 : Josafat a oa sieller
.

4. Banaias, mab Joiada, a oa e penn an arme : ha Sadok hag Abiatar a oa beleien.

5. Azrias, mab Natan, a oa da benn ar re a oa war-dro d’ar roue ; Zabud, beleg, mab Natan, a oa mignon d’ar roue.

6. Ahisar a oa merer an ti ; hag Adoniram, mab Abda, war an tellou
.

7. Hogen Salomon en-doa lakaet daouzeg den war Izrael oll, pere o-doa ar preder euz a daol ar roue ha tud e di : rag pep hini anezo a roe kement a oa red beb miz.

8. Ha setu o anoiou : Benhur war menez Efraim.`

9. Ha Bendekar e Makkez, hag e Salebim, hag e Betsamez, hag e Elon, hag e Betanan.

10. Ha Benhesed e Arubot : eñ en-doa ivez Soko hag oll zouar Efer. 

11. Ha Benabinadab e oll vro Nefatdor, pehini a zimezas gand Tafet, merh Salomon.

12. Bana, mab Ahilud, a sturie e Tanak hag e Mageddo, hag e Betsan oll, a zo tost da Zartana, izelloh eged Jezrael, adaleg Betsan beteg Abelmehula, rag eneb da Jekmaan.

13. Bengaber e Ramot-Galaad : eñ en-doa bourhiou Jair, mab Manase e Galaad : eñ a hourhemenne e oll vro Argob, a zo e Basan, war tri-ugent kêr vraz muriet, pere o-doa potajou
 arem.

14. Abinadab, mab Addo, a hourhemenne e Manaim.

15. Ac’himaas e Neftali ; hag eñ ivez a oa dimezet gand Basemat, merh Salomon.

16. Baana, mab Husi, e Aser hag e Balot.

17. Josafat, mab Farue, e Isakar.

18. Semei, mab Ela, e Benjamin.

19. Gabezr, mab Uri, e bro Galaad, e bro Sehon, roue an Amorreed, hag Og, roue Bazan, war gement a oa er vro-ze.

20. Juda hag Izrael a oa diniver, evel trêz ar mor ; hag i a zebre hag a eve en eul levenez vraz.

21. Hogen Salomon en-doa dindan e halloud an oll rouanteleziou adaleg ar ster beteg bro ar Filistined, ha beteg harzou an Ejipt : hag i a ginnige dezañ roou, hag a chomas dindan e veli e-pad an oll zeiziou e vuhez
.

22. Boued Salomon a oa bemdez euz a dregont korus
 bleun-gwiniz, ha tri-ugent korus bleud ;

23. Deg ejenn lard, hag ugent ejenn ouz ar peuri, ha kant tourh, heb niveri ar hig hemolh, ar hirvi, ar youarhed, ar bualed, hag an evned lardet.

24. Rag mestr e oa war an oll vro a oa en tu all d’ar ster, adaleg Tafsa beteg Gazan, hag oll roueed ar broiou-ze : hag eñ en-doa ar peoh e pep tu tro-war-dro.

25. Juda hag Izrael a chomas eta heb aon ebed, pep hini dindan, e winienn, ha dindan e fiezenn, adaleg Dan beteg Betsabee, e oll zeiziou Salomon.

26. Ha Salomon en-doa en e varchosiou daou-ugent mil marh evid ar hirri, ha daouzeg mil evid ar varheien.

27. Hag an ofiserien euz ar roue, a bere on-eus komzet, a vage anezo : hag i a lakae en e amzer
 gand kalz a breder war daol ar roue Salomon, kement a oa red dezañ.

28. I a gase ivez heiz ha kolo evid ar hezeg hag al loened all el leh ma oa ar roue, hervez an urz a oa bet roet dezo.

29. Doue a roas ivez da Zalomon eur furnez hag eur poell braz-meurbed, hag eun ehonder a galon heñvel ouz trêz ar mor.

30. Ha furnez Salomon a oa dreist furnez oll re ar sav-heol hag an oll Ejiptianed.

31. Hag eñ a oa furroh eged an oll dud ; furroh eged Etan, an Ezrahit, eged Heman, ha Kalkul, ha Dorda, mibien Mahol ; hag eñ a oa brudet-braz e-touez an oll vroadou tro-war-dro.

32. Salomon a lavaras ivez tri mil parabolenn : hag eñ a reas mil kanaouenn ha pemp.

33. Hag eñ a skrivas ivez diwar-benn ar gwez, adaleg ar sedr a zo war al Liban, beteg ar sikadez
 a zeu er-mêz euz ar voger : hag eñ en-deus skrivet ivez diwar-benn al loened, hag an evned, hag an naered, hag ar pesked.

34. Dond a ree tud euz an oll vroiou evid selaoui furnez Salomon, hag a-berz an oll roueed euz an douar evid klevoud e furnez.

V.Pennad.

Hiram, roue Tir, a ro da Zalomon ar hoad a zo red evid sevel an templ.

1. Hiram, roue Tir, a gasas ivez e zervijerien etrezeg Salomon : rag klevet en-doa penaoz e oa bet eouliet da roue e-leh e dad ; rag Hiram a oa bet bepred mignon da Zavid.

2. Hogen Salomon a gasas etrezeg Hiram, o lavaroud :

3. Te a oar petra e oa youl David, va zad, ha penaoz n’en-deus ket gellet sevel eun ti e ano an Aotrou e Zoue, en abeg d’ar brezeliou e hourdrouze anezañ tro-war-dro, ken n’en-divije an Aotrou lakaet e enebourien dindan roudou e dreid.

4. Hogen bremañ an Aotrou, va Doue, en-deus roet din eun ehan tro-war-dro : ha n’em-eus nag enebour, nag enebiez.

5. Rag se e fell din sevel eun ti e ano an Aotrou, va Doue, evel ma en-deus komzet an Aotrou ouz David, va zad, o lavaroud : Da vab pehini a likiin en da leh war da dron, hennez eo a zavo eun ti em ano.

6. Gourhemenn eta d’az servijerien troha evidon gwez sedr euz al Liban ; ha va zervijerien a vezo gand da re : ha me a roy d’az servijerien ar gobr a houlenni : rag te a oar penaoz n’eus den e-touez va fobl a oufe troha ar hoad evel ar Sidonied.

7. Ha pa glevas Hiram geriou Salomon, en em laouennaas meurbed hag e lavaras : Benniget ra vezo hirio an Aotrou Doue, pehini en-deus roet da Zavid eur mab fur-braz war ar bobl paot-mañ.

8. Hag Hiram a gasas etrezeg Salomon, o lavaroud : Klevet em-eus ar pez eh-eus kemennet din : me a ray kement a fell dit diwar-benn ar hoad sedr hag ar hoad sapr.

9. Va zervijerien a zegaso anezo euz al Liban d’ar mor : ha me o lakay war radellou war ar mor, beteg al leh az-pezo merket din ; ha me o diskargo eno ; ha te o hemero : ha te a roy din ar pez a vezo red evid boueta va zi.

10. Hiram eta e roe da Zalomon koad sedr ha koad sapr, kement ha m’en-doa c’hoant da gaoud.

11. Hogen Salomon a roe da Hiram ugent mil kor
 gwiniz, evid boueta e di, hag ugent kor eoul pur-braz : kement-se a roe Salomon da Hiram beb bloaz.

12. An Aotrou a roas ivez ar furnez da Zalomon, evel m’en-doa e lavaret dezañ.  Ha peoh a oa etre Hiram ha Salomon, hag i a reas kevredigez o-daou.

13. Ar roue Salomon a zilennas micherourien e Izrael oll, hag an niver anezo a oa euz a dregont mil den.

14. Hag eñ o hase d’al Liban peb eil tro, deg mil beb miz ; en heveleb doare ma choment daou viz en o ziez : hag Adoniram a oa da vestr ar an oll dud-se.

15. Ha Salomon en-doa deg mil den ha tri-ugent, pere a zouge behiou, ha pevar-ugent mil, pere a vene mein war ar menez :

16. Hab niveri ar re a oa da vistri war beb labour, en niver a dri mil ha tri-hant, pere a hourhemenne d’ar re a ree al labour.

17. Hag ar roue a hourhemennas dezañ ma kemerjent mein braz, mein talvouduz-braz, evid diazez an templ, hag evid o bena.

18. Ha mañsonourien Salomon, ha mañsanourien Hiram a venas anezo : hogen ar Giblied a aozas ar hoad hag ar vein evid sevel an ti.

VI.Pennad.

Templ Salomon en diabarz hag en diavêz.

1. A-benn pevar-hant vloaz ha pevar-ugent, goude ma oa deuet bugale Izrael er-mêz euz a zouar an Ejipt, e miz Zio
, an eil miz euz a  ren Salomon war Izrael, eo e savas eun ti d’an Aotrou.

2. Hogen an ti a zave ar roue Salomon d’an Aotrou, en-doa tri-ugent ilinad a hed, hag ugent ilinad a led, ha tregont ilinad a uhelded.

3. Ha dirag an templ ez oa eur palier euz a ugent ilinad a hed, hevez al led euz an templ ; ha deg ilinad a led en-doa dirag an templ.

4. Hag eñ a reas d’an templ prenestou beskelleg
.

5. Sevel a reas war voger an templ kombodou
 tro-war-dro, war mogeriou an ti hag an orakl
 ; ober a reas ivez kazeliou tro-war-dro.

6. Ar hombod izella en-doa pemp ilinad a led, ar hombod kreiz en-doa c’hweh ilinad a led, hag an trede en-doa seiz ilinad a led. Lakaad a reas an treustou war-dro d’an ti a-ziavêz, evid na harpjent ket war mogeriou an templ.

7. Pa oe savet an ti, e oe savet gand mein benet ha kempezet : ha ne oe klevet en ti na morzol, na bouhal, na benveg houarn ebed, e-pad ma oa savet.

8. Dor ar gazel greiz a oa en tu dehou euz an ti : ha dre zereziou-tro e pigned d’ar gambr kreiz, hag euz ar gambr-kreiz d’an drede.

9. Hag eñ a zavas an ti, hag e beurzavas, hag a holoas anezañ gand koaderez sedr.

10. Hag eñ a zavas eur hombod euz a bemp ilinad a uhelded war an oll di, hag a holoas anezañ gand koad sedr.

11. Hag an Aotrou a gomzas ouz Salomon, o lavaroud :

12. E-keñver an ti-ze a zavez, mar kerez em helennou, mar sevenez va barnedigeziou, ha ma virez va oll hourhemennou, o kerzoud drezo, me a gretay ahanout va ger, em-eus lavaret da Zavid da dad.

13. Ha me a chomo e-kreiz bugale Izrael, ha ne zilezin ket va fobl a Izrael.

14. Salomon a zavas eta an ti, hag e beurzavas.

15. Hag eñ a holoas mogeriou an ti en diabarz gand elfennou sedr, euz a leur an ti beteg lein ar mogeriou ; ha beteg ar solier, o goloas gand koad sedr en diabarz ; hag eñ a holoas leur an ti gand elfennou sapr.

16. Sevel a reas ivez e goueled an templ elfennou sedr euz a ugent ilinad, euz al leur beteg al lein ; hag eñ a reas an diabarz euz an orakl, e sant ar zent.

17. Hogen an templ en-doa daou-ugent ilinad adaleg dor an orakl ;

18. Hag an oll di en diabarz a oa goloet gand sedr, ha frammou ar hoad a oa greet gand kalz a ijin, ha kinklet gand kizelladuriou ha moulladuriou ; goloet e oa oll gand elfennou sedr ; ha ne weled ket a vein er voger.

19. Hogen an orakl a reas e-kreiz an ti, en diabarz anezañ, evid lakaad eno arh kevredigez an Aotrou.

20. Hogen an orakl en-doa ugent ilinad a hed, hag ugent ilinad a led, hag ugent ilinad a uhelded : hag eñ a holoas hag a wiskas anezañ gand aour ar glanna, hag a holoas an aoter gand sedr.

21. Golei a reas ivez an ti dirag an orakl gand aour ar glanna, hag e stagas an taolennou gand tachou aour.

22. Ne oa netra en templ ha na oa ket goloet a aour : hag an aoter a oa dirag an orakl a oa ivez goloet oll a aour.

23. Ober a eras ivez en orakl daou gerubin gand koad olived, euz a zeg ilinad a uhelded.

24. Unan euz a askellou ar gerubined he-doa pemp ilinad, hag eben he-doa ivez pemp ilinad : evel-se ez oa deg ilinad adaleg penn eun askel beteg penn eben.

25. An eil gerubin en-doa ivez deg ilinad, euz a eun heveleb ment, hag an daou gerubin a oa euz a eun heveleb labour ;

26. Da lavaroud eo, m’en-doa unan euz ar gerubined deg ilinad a uhelded, hag egile kemend-all.

27. Lakaad a reas ar gerubined e-kreiz an templ en diabarz : hogen ar gerubined a astenne o diouaskel ; hag askel eur herubun a stoke ouz eur voger, hag askel an eil kerubin a stoke ouz ar voger all : hogen o diouaskel all a stoke an eil ouz eben e-kreiz an templ.

28. Golei a reas ivez gand aour ar gerubined.

29. Kizelladuriou ha moulladuriou a engravas war mogeriou an templ tro-war-dro ; hag eñ a reas enno kerubined, ha barrou palmez, ha livaduriou a beb doare ; evel pa zeujent er-mêz, ha pa zavjent euz ar voger.

30. Golei a reas ivez gand aour leur an ti, en diabarz hag en diavêz.

31. Evid mond en orakl e reas doriouigou koad olived, ha postou a bemp rann.

32. An diou zor-ze a reas gand koad olived : hag eñ a engravas en o skeudennou kerubined, ha doareou palmez, ha kizelladuriou a zave dreist : hag eñ o goloas gand aour, ken ar gerubined, ken ar barrou palmez, hag an traou all.

33. Ober a reas ivez e dor an templ postou koad olived a bevar rann :

34. Ha diou zor koad sapr en daou du : ha pep dor a oa daoubleget, hag a zigore oh en em zerhel stag o-diou.

35. Hag eñ a engravas kerubined, ha barrou palmez, ha kizelladuriou a zave dreist : hag eñ o goloas oll gand taolennou aour dioh ar reol hag ar skwer ;

36. Hag en unnegved bloaz,  e miz Bul (hennez eo an eizved miz) e oe peurhreet an ti, e pep korn anezañ hag e pep tra. E seiz vloaz eta e savas anezañ.

VII. Pennad.

Ti Salomon. Labouriou Hiram.

1. Hogen Salomon a zavas, hag a beurzavas e di e-unan e trizeg vloaz.

2. Sevel a reas ivez an ti koad Liban euz a gant ilinad a hed, euz a hanter-kant ilinad a led, hag euz a dregont ilinad a uhelded : pevar bondalez a oa etre ar peuliou sedr ; rag gand koad sedr e oa greet ar peuliou.

3. Gand elfennou sedr e holoas an oll volz, pehini a oa harpet war pemp peul ha daou-ugent : rag pemzeg peul a oa e peb reñk.

4. Pere a oe lakaet an eil dirag egile,

5. Hag a zelle an eil oh egile ; o veza ma oant war eun hed kevatal : ha war ar peuliou ez oa treustou pevar-horneg euz a eun heveleb ment.

6. Ober a reas ivez eur pondalez all a beuliou euz a hanter-kant ilinad a hed, ha tregont ilinad a led : hag eur pondalez all rag eneb d’ar brasa, gand peuliou, ha goloennou war ar peuliou.

7. Ober a reas ivez pondalez an tron, e pehini edo ar gador-varn : hag eñ he goloas gand koad sedr adaleg al leur beteg al lein.

8. E-kreiz ar pondalez ez oa eun tiig, e pehini ez ee evid barna : hag hemañ a oa greet gand an heveleb labour. Ober a reas ivez evid merh Faraon, gand pehini e oa dimezet, eun ti en heveleb labour gand ar pondalez-se.

9. An tiez-se oll, adaleg traoñ beteg lein ar mogeriou, hag en diabarz kerkoulz hag en diavêz, a oa savet gand mein kaer, pere a oa bet benet en heveleb doare hag en heveleb ment.

10. An diazez a oa bet greet ivez gand mein kaer, gand mein braz euz a zeg hag euz a eiz ilinad.

11. Bez’ e oa ivez war-horre mein kaer pere a oa bet benet en heveleb ment, hag a oa ivez goloet gand sedr.

12. Al leur vrasa a oa kelhet, hag he-doa teir reiz mein-ben, hag eur reiz treustou koad sedr, evel ma en em gave ivez en diabarz euz a leur ti an Aotrou, hag e dor-dal an ti.

13. Ar roue Salomon a gasas ivez da glaskoud Hiram euz a  Dir,

14. Mab eun intañvez euz a vreuriez Neftali, hag euz eun tad a oa euz a Dir, micherour arem, den leun a furnez hag a boell, ha gouizieg e peb labour arem. Hag eñ, o veza deuet da gavoud ar roue Salomon, a reas e oll labour.

15. Ober a reas daou beul arem, euz a driweh ilinad pep hini : hag eur roued a zaouzeg ilinad a yee war-dro da bep peul.

16. Ober a reas ivez daou benn arem teuzet, evid lakaad war lein pep peul : unan euz ar pennou an-doa pemp ilinad a uhelded, hag egile ivez pemp ilinad.

17. Hag i a oa gweet an eil en egile evel rouejou hag evel chadennou gand eul labour kaer. Pep penn peul a oa teuzet : seiz reiz maillou a oa e roued eur penn, ha seiz reiz maillou e roued egile.

18. Ober a reas ar peuliou-ze en heveleb doare ma’z oa diou reiz maillou war-dro da bep peul, war o fennou, ha dreist an avalou-grenad. Evel-se e reas an eil penn.

19. Ar pennou a oa e lein ar peuliou, e leur an nor-dal, a oa greet e doare lili, hag o-doa pevar ilinad.

20. Pennou all a oa e lein ar peuliou, dreist ar rouejou, dioh ment ar peuliou : ha daou-hant aval-grenad a oa war-dro d’an eil penn-ze, e diou reiz.

21. Hag eñ a lakaas an daou beul-ze e dor-dal an templ : ha pa en-doa lakaet ar peul a-zehou, e halvas anezañ Jac’him. Sevel a reas ivez an eil peul, hag e halvas anezañ Booz.

22. Lakaad a reas war penn ar peuliou eul labour greet e doare lili : hag evel e oe peurhreet labour ar peuliou.

23. Ober a reas ivez eur mor teuz, euz a zeg ilinad euz an eil gor
 d’egile, hag eñ kelheg tro-war-dro : pemp ilinad a uhelded en-doa, hag eur gordennig a dregont ilinad a gelhie anezañ tro-war-dro.

24. Dindan e hor ez oa kizelladuriou tro-war-dro, deg etre peb ilinad : diou reiz kizelladuriou treuzet a oa.

25. Hag eñ a oa douget war daouzeg ejenn, a bere tri a zelle ouz an hanternoz, ha tri ouz ar huz-heol, ha tri ouz ar hreisteiz, ha tri ouz ar sav-heol ; hag ar mor a oa douget ganto : hag al lostou anezo a oa kuzet gantañ.

26. Teoder ar veol a oa euz a dri meutad : hag e hor a oa evel gor eur hop ; hag evel deliou eul lilienn zigor : ha daou vil bath
 a zalhe.

27. Ober a reas ivez deg troad
 arem ; ha pep hini anezo en-doa pevar ilinad a hed, ha pevar ilinad a led, ha tri ilinad a uhelded.

28. Ha labour an treid-se a oa kempezet : ha kizelladuriou a oa etre ar frammou.

29. Hag etre kurunennouigou ha garlanteziou, ez oa leoned, hag ejenned, ha kerubined : hag ivez er frammou, ha war-horre, ez oa leoned hag ejenned, hag evel brennou
 arem a-zistribill.

30. Ha peder rod arem a oa dre bep troad, hag aheliou arem : hag er pevar horn ez oa evel skoaziouigou teuz dindan ar veol, pere a zelle an eil oh eben.

31. Genou ar veol en diabarz a oa e lein ar penn : hag ar pez a weled anezi en diavêz, a oa euz a eun ilinad ha kelheg oll ; hag evel-se en-doa eun ilinad hanter : e korniou ar peuliou ez oa kalz kizelladuriou : hag ar pez a oa etre ar peuliou a oa pevarhorneg ha ne oa ket kelheg.

32. Ar peder rod a oa e pevar horn an treid, a oa frammet oll dindan an treid : peb rod he-doa eun ilinad hanter a uhelded.

33. Ar rodou-ze a oa heñvel ouz rodou eur harr : o aheliou, hag o empennou
l, hag o hammedou, hag o bendeliou a oa teuzet oll.

34. Rag ar peder skoazig
 a oa e pevar horn pep troad, a oa frammet gand an troad, ha teuzet gantañ.

35. E lein an troad ez oa eur ribl kelheg euz a eun hanter ilinad, ha greet en heveleb doare ma helle ar veol mond e-barz : hag eñ a oa engravet ha kizellet ennañ e-unan.

36. Ober a reas ivez e elfennou arem, hag er horniou, kerubined, ha leoned, ha barrou palmez, hag i evel tud en o zav ; evid na vijent ket gwelet evel traou kizellet, hogen evel traou lakaet tro-war-dro.

37. Evel-se e reas deg troad en eun teuz, dioh eur vent, hag eun heveleb kizelladur.

38. Ober a reas ivez deg beol arem : peb beol a zalhe daou-ugent bath, hag en-doa pevar ilinad : lakaad a reas peb beol war pep hini euz an deg troad.

39. Hag eñ a lakaas pemp beol en tu dehou euz an templ, ha pemp en tu kleiz : hag ar mor a lakaas en tu dehou euz an templ etre ar sav-heol hag ar hreisteiz.

40. Hiram a reas ivez podou, ha kaoteriou, ha pilligou ; hag eñ a beurhreas oll labour ar roue Salomon e templ an Aotrou.

41. Daou beul ha diou gordennig war pennou ar peuliou : ha diou rouedig evid golei an diou gordennig a oa war pennou ar peuliou ;

42. Ha pevar-hant aval-grenad en diou rouedig ; diou reiz avalou-grenad e peb rouedig evid golei kordennouigou ar pennou a oa e lein ar peuliou ;

43. Ha deg troad, ha deg beol war an treid ;

44. Hag eur mor, ha daouzeg ejenn dindan ar mor ;

45. Ha podou, ha kaoteriou, ha pilligou ; an oll listri a reas Hiram d’ar roue Salomon evid ti an Aotrou, a oa euz a arem ar glanna.

46. Ar roue a lakaas o zeuzi en eur gompezenn tost d’ar Jourdan, en eun douar prieg, etre Sokot ha Sartan.

47. Ha Salomon a lakaas an oll listri en templ : hogen hervez an niver braz anezo, ne oe ket anavezet ar pouez euz an arem.

48. Salomon a lakaas ivez da ober an oll listri evid ti an Aotrou ; an aoter aour, hag an daol aour, war pehini e tleed da lakaad ar baraou kinnig :

49. Hag ar hantoleriou aour, pemp a-zehou, ha pemp a-gleiz, dirag an orakl euz a aour ar glanna : hag evel bokejou lili, ha dreisto kleuzeuriou aour, ha gultaniou
 aour ;

50. Ha poteviou, ha ferierigouuz, ha kopou, ha listri-brev, hag ezañsouerou, euz an aour ar glanna : ha mudurunou doriou an ti a-ziabarz Sant ar Zent
, ha doriou ti an templ, a oa greet gand aour.

51. Evel-se e peurhreas an oll labour en-doa gourhemennet Salomon evid ti an Aotrou. Ha Salomon a gasas e-barz an arhant hag an aour hag al listri en-doa gouestlet David e dad, hag e lakaas anezo e teñzoriou ti an Aotrou.

VIII. Pennad.

Gouel sakrerez an templ.

1. Neuze oll henaoured Izrael gand priñsed ar breuriezou hag ar pennou tiad bugale Izrael, en em zastumas hag a yeas da gavoud ar roue Salomon e Jeruzalem, evid ma tezougjent arh kevredigez an Aotrou euz a gêr David, da lavaroud eo euz a Zion.

2. Hga oll dud Izrael en em zastumas etrezeg Salomon, en eun deiz gouel, e miz Etanim, pehini eo ar seizved miz.

3. Hag oll henaoured Izrael a zeuas, hag ar veleien a gemeras an arh,

4. Hag a zougas arh an Aotrou, ha tabernakl ar gevredigez, hag oll listri ar santuar, a oa en tabernakl : hag ar veleien hag al Levited a zouge anezo.

5. Hogen ar roue Salomon hag oll dud Izrael pere a oa en em zastumet en-dro dezañ, a valee gantañ e-raog an arh, hag i a laze deñved hag ejenned dibriz ha diniver.

6. Hag ar veleien a zegasas arh kevredigez an Aotrou en he leh, e orakl an templ, e Sant ar Zent, dindan askellou ar Gerubined.

7. Rag ar Gerubined a astenne o diouaskel war leh an arh, hag a holoe anezi, hag ivez he barrou.

8. Hag ar barrou a dennjont, en heveleb doare ma oa gwelet o fennou er santuar dirag an orakl, ha ne oant ket gwelet er-mêz : hag i a zo chomet eno beteg-henn.

9. Hogen ne oa netra en arh, nemed an diou daolenn vên en-doa lakaet enni Moizez e Horeb, pa reas an Aotrou kevredigez gand bugale Izrael, pa zeuent er-mêz euz a vro an Ejipt.

10. Hogen pa zeuas ar veleien er-mêz euz ar santuar, eur goabrenn a leunias ti an Aotrou,

11. Hag ar veleien ne hellent ket chom eno, nag ober o harg, en abeg d’ar goabrenn : rag gloar an Aotrou he-doa karget ti an Aotrou.

12. Neuze Salomon a lavaras : An Aotrou en-deus lavaret e chomje en eur goabrenn.

13. Savet em-eus an ti-mañ evid ma chomi ennañ, ha ma vezo stard da dron da viken.

14. Hag ar roue oh en em drei, a vennigas oll vagad Izrael : rag oll dud Izrael a oa dastumet.

15. Ha Salomon a lavaras : Benniget ra vezo an Aotrou, Doue Izrael, pehini en-deus komzet gand e henou ouz David va zad, hag en-deus sevenet e her dre e halloud, o lavaroud :

16. Abaoe an deiz e pehini em-eus tennet va fobl Izrael euz an Ejipt, n’em-eus ket dilennet eur gêr e-touez oll vreuriezou Izrael, evid ma vije savet eun ti, ha ma vije va ano eno : hogen dilennet em-eus David da veza war va fobl Izrael.

17. Ha David va zad a fellas dezañ sevel eun ti da ano an Aotrou, Doue Izrael.

18. Hag an Aotrou a lavaras da Zavid, va zad : Pa eh-eus mennet en da galon sevel eun ti d’am ano, eh-eus greet mad kaoud ar mennoz-se.

19. Ha koulskoude n’eo ket te a zavo eun ti din, hogen da vab pehini a zeuio er-mêz euz da ziougroazell ; hennez eo a zavo eun ti d’am ano.

20. Sevenet eo bet gand an Aotrou ar ger en-doa lavaret : Savet on e-leh David va zad, hag azezet on war tron Izrael, evel ma en-deus lavaret an Aotrou ; ha savet em-eus eun ti da ano an Aotrou, Doue Izrael.

21. Ha merket em-eus eno leh an arh, e pehini ema ar gevredigez en-deus greet an Aotrou gand on tadou, pa int deuet er-mêz euz a vro an Ejipt.

22. Hogen Salomon en em lakaas en e zav dirag aoter an Aotrou e gwel oll strollad Izrael, hag a astennas e zaouarn etrezeg an neñv,

23. Hag a lavaras : Aotrou, Doue Izrael, n’eus ket a Zoue heñvel ouzit, nag en neñv a-uz, na war an douar a-iz ;  te pehini a vir ar gevredigez hag an drugarez eh-eus greet d’az servijerien, pere a gerz dirazout a-greiz o halon.

24. Te pehini eh-eus miret da Zavid, va zad, da zervijer, ar pez ez-poa lavaret dezañ. Gand da henou eh-eus komzet, ha gand da zaouarn eh-eus peurhreet, evel ma ro da wir an deiz-mañ.

25. Bremañ eta, Aotrou, Doue Izrael, mir da Zavid, va zad, da zervijer, ar pez eh-eus lavaret dezañ evel-henn :  Ne vezo ket tennet diouzit an hini a dle azeza dirazon war tron Izrael ; gand ma viro koulskoude da vugale o hent, ha ma kerzint dirazon evel ma eh-eus kerzet-te dirazon.

26. Hogen bremañ, Aotrou, Doue Izrael, seven ar geriou eh-eus lavaret da Zavid, va zad, da zervijer.

27. Piou a hellfe kredi penaoz e chom evid gwir Doue war an douar ? Rag ma ne hell an neñv na neñv an neñvou derhel ahanout, gand pegen nebeud a wir her gra an ti-mañ em-eus savet ?

28. Hogen sell ouz pedenn da zervijer, hag ouz e houlennou, Aotrou, va Doue ; selaou ar ganaouenn hag ar bedenn a ra hirio da zervijer dirazout :

29. Evid ma vezo da zaoulagad digor war an ti-mañ, war an ti a behini eh-eus lavaret : Va ano a vezo eno ; evid ma klevi ouz ar bedenn a ra da zervijer el leh-mañ ;

30. Evid ma klevi pedenn da zervijer ha re da bobl Izrael, ken aliez gwech ma pedint el leh-mañ e pehini e chomez en neñv ; ha pa’z-pezo klevet outo, ma vezi trugarezuz en o heñver.

31. Ma en-deus pehet eun den a-eneb e nesa, ha ma en-deus torret al le gand pehini e oa ereet ; ha mar deu en abeg d’e le dirag da aoter en da di ;

32. Te a zelaouo euz an neñv ; te a varno da zervijerien, o tamalloud an hini fallagr hag o tisteurel e fallagriez war e benn, hag o tidamalloud ar re vad, o rei dezo hervez ma’z eo dleet.

33. Pa deho da bobl Izrael a-raog he enebourien (rag pehi a dle en da eneb), mar greont
 pinijenn, mar meulont da ano, ma teuont ha mar pedont, ha mar goulennont da drugarez en ti-mañ,

34. Selaou euz an neñv, ha distaol he fehed d’az pobl Izrael, ha degas anezo d’an douar eh-eus roet d’o zadou.

35. Mar bez serret an neñv, ha ma ne gouez ket a hlao en abeg d’o fehed ; mar pedont el leh-mañ, mar greont pinijenn en da ano, ha mar distroont dioh o fehejou en abeg d’o glahar ;

36. Selaou anezo euz an neñv, ha distaol pehejou da zervijerien, ha da bobl Izrael : ha diskouez dezo an hent mad dre behini e kerzint, ha ro glao war da zouar eh-eus roet d’az pobl e kerz.

37. Mar sav war an douar eun naonegez, pe eur vosenn, pe eun tez, pe an duan, pe ar hilleien-raden, pe an intr, pe mar bez gwanet gand he enebour o taga he doriou ; pe ma en-deus eur gouli pe eur hleñved bennag ;

38. Kement den euz da bobl Izrael a ginnigo dit e ouestlou pe e bedennou ; hag oh anaoud gouli e galon, ma astenn e zaouarn en ti-mañ ;

39. Te a zelaouo euz an neñv, euz al leh e pehini e chomez : en em unvani a ri ganto hag e ri dezo, da bep hini hervez e heñchou, dioh ma weli o halon (rag n’eus nemedout a anavezje kalon oll vugale an dud),

40. Evid ma toujint ahanout e oll zeiziou ha ma vevint war horre an douar, eh-eus roet d’on tadou.

41. Pa zeuy eun diavêziad, pehini ne vezo ket euz da bobl, euz a eur vro bell en abeg d’az ano (rag klevet e vezo meneg e pep tu euz da ano braz, hag euz da zorn kreñv, hag euz da vreh astennet),

42. Pa vezo deuet eta, ha pa en-devezo pedet el leh-mañ,

43. Te a zelaouo euz an neñv, euz an oabl e pehini e chomez ; hag e ri kement a houlenno an diavêziad ; evid ma tesko oll boblou an douar douja da ano, evel ma ra da bobl Izrael, ha ma welint o-unan penaoz eo bet galvet da ano war an ti-mañ em-eus savet.

44. Pa’z ay da bobl d’ar brezel a-eneb da enebourien, dre an hent dre behini ez-pezo o haset ; mar pedont ahanout, o selloud ouz ar gêr eh-eus dilennet, hag ouz an ti em-eus savet en da ano,

45. Te a zelaouo euz an neñv o fedennou, hag o goulennou, hag a varno anezo.

46. Mar pehont en da eneb (rag n’eus den ebed na na behje) , hag o vond droug ennout en o eneb, mar lakaez anezo etre daouarn o enebourien : ha mar bezont kaset da sklaved e douar o enebourien a-bell pe a-dost ;

47. Ha mar greont pinijenn en o halon e leh o sklaverez ; ha mar distroont ouzit en o sklaverez, ha mar pedont ahanout, o lavaroud : Pehet on-eus, droug ha fallagriez on-eus greet :

48. Ha mar distroont ouzit euz a-greiz o halon, hag euz a-greiz o ene, e douar o enebourien e pehini e vezint bet kaset sklaved ; ha mar pedont ahanout, o selloud ouz an douar eh-eus roet d’o zadou, hag ouz ar gêr eh-eus dilennet, hag ouz an templ am-eus savet d’az ano :

49. Te a zelaouo euz an neñv, euz an oabl e pehini ema da dron, o fedennou hag o goulennou, hag a varno anezo :

50. En em unvani a ri gand da bobl pehini he-deus pehet en da eneb, ha disteurel a ri dezo an oll fallagriezou he-deus greet ouzit : ha te a lakay da zevel trugarez er re gand pere e vezint sklaved, evid ma o-devezo truez outo.

51. Rag da bobl ha da zegouez int ; ha te eo eh-eus o zennet euz a vro an Ejipt, euz a-greiz ar forn houarn :

52. Evid ma vezo digor da zaoulagad ouz pedenn da zervijer, ha da bobl Izrael, ha ma selaoui outo e kement goulenn a raint dit.

53. Rag te eo eh-eus o rannet euz a-douez oll boblou an douar, da zegouez dit, evel ma eh-eus e lavaret dre henou Moizez, da zervijer, pa eh-eus tennet on tadou euz an Ejipt, o ! Aotrou, va Doue.

54. Hogen pa en-doe Salomon peurginniget ar bedenn, hag ar goulenn-ze d’an Aotrou, e savas a-zirag aoter an Aotrou : rag lakaet en-doa e zaoulin d’an douar, hag astennet en-doa e zaouarn etrezeg an neñv.

55. Hag eñ a zavas, hag a vennigas oll vagad Izrael, gand eur vouez kreñv, o lavaroud :

56. Benniget ra vezo an Aotrou, pehini en-deus roet an ehan d’e bobl Izrael, hervez kement en-doa lavaret :  n’eus ket kouezet eur ger hepken, euz an oll re vad a zo bet lavaret gand Moizez e zervijer.

57. Ra vezo an Aotrou, on Doue, ganeom, evel ma eo bet gand on tadou ; na zilezet ket ahanom, ha na zistaolet ket ahanom.

58. Hogen ra denno or halonou etrezeg ennañ, evid ma kerzim en e oll heñchou, ha ma virim e hourhemennou, hag e lidou, hag e varnedigeziou, evel ma en-deus o hemennet d’on tadou.

59. Ha ra vezo ar geriou-mañ, dre bere em-eus pedet dirag an Aotrou, tost d’an Aotrou, on Doue, deiz ha noz, evid ma ray barnedigez bemdez reiz d’e zervijer ha d’e bobl Izrael,

60. Evid ma ouezo oll boblou an douar,  penaoz an Aotrou eo Doue e-unan, ha n’eus hini all nemetañ.

61. Ra vezo ivez klok or halon gand an Aotrou, on Doue, evid ma kerzim hervez e gelennou, ha ma virim e hourhemennou, evel ma reom hirio.

62. Ar roue eta, hag oll Izrael gantañ, a laze viktimou dirag an Aotrou.

63. Ha Salomon a lazas ostivou a beoh, hag a ginnigas d’an Aotrou daou vil ejenn warn-ugent, ha c’hweh ugent mil dañvad : hag ar roue gand bugale Izrael a ouestlas templ an Aotrou.

64. En deiz-se ar roue a zantellaas kreiz al leur a oa dirag ti an Aotrou : rag eñ a ginnigas eno sakrifisou-losk ha sakrifisou all, ha lard ar viktimou a beoh, o veza ma oa re vihan an aoter arem a oa dirag an Aotrou, ha na helled ket lakaad warnezi ar sakrifisou-losk, hag ar sakrifisou all, ha lard ar viktimou a beoh,

65. Salomon a reas eta neuze eur gouel brudet-braz, hag oll Izrael gantañ, en eur rumm braz, adaleg dor Emat beteg ster an Ejipt, dirag an Aotrou on Doue, e-pad seiz devez ha seiz devez, da lavaroud eo pevarzeg devez.

66. Hag an eizved devez e kasas ar poblou
 kuit, hag ar re-mañ a vennige ar roue, hag a zistroas d’o zeltou laouen-braz, ha gand eur galon dreo evid an oll vadou en-doa greet an Aotrou da Zavid e zervijer, ha da Izrael e bobl.

IX. Pennad.

An Aotrou en em ziskouez adarre da Zalomon. Kalz kêriou a zav.

1. Pa en-doe peurhreet Salomon ti an Aotrou, ha ti ar roue, ha kement en-doa c’hoantaet, ha ma oa fellet dezañ da ober,

2. En em ziskouezas an Aotrou dezañ eun eil gwech evel ma oa en em ziskouezet dezañ e Gabaon.

3. Hag an Aotrou a lavaras dezañ : selaouet em-esu ouz da bedenn hag ouz ar goulenn eh-eus greet dirazon : santellaet em-eus an ti-mañ eh-eus savet, evid ma lakajen eno va ano da viken ; ha va daoulagad ha va halon a vezo eno bepred.

4. Ha te, mar kerzez dirazon, evel ma en-deus kerzet da dad, en eeunder a galon hag er reizded ; mar grez kement em-eus gourhemennet dit, ha mar mirez va lezennou ha va barnedigeziou,

5. Me a lakay da dron da ren war Izrael da viken, evel ma em-eus komzet ouz David da dad, o lavaroud : Ne vezo ket tennet eun den euz da ouenn diwar tron Izrael.

6. Hogen mar distroit diouzin, c’hwi hag ho pugale ; ma n’em heuliit ket, ha ma ne virit ket va gourhemennou, ha va lidou, evel ma em-eus o roet deoh, ha ma’z it da gavoud doueed a-ziavêz, ha ma azeulit anezo ;

7. Me a denno Izrael diwar horre an douar em-eus roet dezo : an ti-ze em-eus santellaet em ano a daolin pell dioh va daoulagad : hag Izrael a vezo da zorhenn ha da hoap e-touez an oll boblou.

8. Hag an ti-mañ a vezo da skwer : Kement hini a dremeno e-biou dezañ, a vezo souezet, hag a hwibano, o lavaroud : Perag en-deus greet an Aotrou kement-se d’an douar-mañ ha d’an ti-mañ ?

9. Hag i a lavaro : O veza ma o-deus dilezet an Aotrou o Doue, pehini en-doa tennet o zadou euz a zouar  an Ejipt, ha ma o-deus heuliet doueed a-ziavêz, oh azeuli hag o lida anezo : rag se en-deus an Aotrou degaset an oll zroug-se warnezo.

10. Hogen a-benn ugent vloaz goude m’en-doe savet Salomon an daou di, da lavaroud eo ti an Aotrou, ha ti ar roue,

11. (Hiram o veza kaset da Zalomon koad sedr ha koad sapr, hag an aour hervez an ezomm en-doa), neuze Salomon a roas da Hiram ugent kêr e bro Galile.

12. Hag Hiram a zeuas euz a Dir evid gweloud ar hêriou en-doa roet Salomon dezañ, ha ne blijjont ket dezañ ;

13. Hag eñ a lavaras : Hag ar re-ze eo ar hêriou eh-eus roet din, va breur ? Hag eñ o galvas douar Chabul, evel ma eo galvet bete-vremañ.

14. Hiram a gasas ivez d’ar roue Salomon c’hweh-ugent talant aour.

15. Setu perag e savas ar roue Salomon teltou ; evid sevel ti an Aotrou hag e di e-unan, ha Mello, ha mur Jeruzalem, hag Heser, ha Mageddo, ha Gazer.

16. Faraon, roue an Ejipt, a oa pignet, en-doa kemeret Gazer, hag en-doa lakaet an tan enni : lazet en-doa ar Hananeed a chom e kêr, hag he roet en-doa d’e verh, gwreg Salomon.

17. Salomon eta a zavas Gazer, ha Bethoron an izella,

18. Ha Baalat, ha Palmira e bro an distro.

19. Kreñvaad a reas ivez an oll vourhiou a oa dezañ, hag a oa divur, ha kêriou ar hirri, ha kêriou ar varheien, ha kement a gavas mad da zevel Jeruzalem, hag el Liban, hag e oll zouar e rounatelez.

20. E-keñver an oll bobl a oa chomet euz an Amorreed, hag euz an Heteed, hag euz ar Ferezeed, hag euz an Heveed, hag euz ar Jebuzeed, pera ne oant ket euz a vugale Izrael ;

21. Salomon a lakaas o bugale pere a oa chomet er vro, heb beza bet lazet gand bugale Izrael, da baea gwiriou, evel ma reont c’hoaz bremañ.

22. Hogen Salomon ne lakaas hini euz a vugale Izrael da zervija : i a oa e vrezelidi, e vinistred, hag e briñsed, ha pennou e arme, ha renerien e girri hag e varheien.

23. Hogen pemp-kant priñs hag hanter-kant a oa war labouriou Salomon, pere o-doa galloud war ar bobl, hag a roe e urz diwar-benn an oll labouriou.

24. Merh Faraon a bignas euz a gêr David d’he zi heh-unan, en-doa savet Salomon dezi : neuze e savas Mello.

25. Salomon a ginnige ivez teir gwech er bloaz sakrifisou-losk, hag ostivou a beoh war an aoter en-doa savet d’an Aotrou ; hag eñ a zeve louzou c’hwez-vad dirag an Aotrou : hag an templ a oe peurhreet.

26. Ar roue Salomon a reas ivez listri-mor e Asiongaber, pehini a zo tost da Elat, war aod ar mor Ruz, e bro an Idume.

27. Hag Hiram a gasas war al listri-ze euz e zervijerien, merdeidi, pere a oa gouizieg dioh ar mor, gand servijerien Salomon.

28. Hag i, o vza eet da Ofir, a gemeras eno pevar-hant ugent talant aour , a zegasjont d’ar roue Salomon.

X. Pennad.

Rouanez Saba a zeu da gavoud Salomon.

1. Hogen rouanez Saba, o veza klevet komz euz a Zalomon, e kement en-doa greet e ano an Aotrou, a zeuas evid e arnodi gand lavariou-goloet.

2. Hag hi, o veza deuet da Jeruzalem gand eun heul braz
 ha kalz madou, gand kañvaled, pere a zouge louzou c’hwez-vad, ha kalz a aour, ha mein talvouduz, a yeas da gavoud ar roue Salomon, hag a lavaras dezañ kement a oa war he halon.

3. Ha Salomon a zeskas anezi war kement ger a lavaras-hi dezañ : ha n’en em gavas lavar ebed a gement a oe kuzet d’ar roue ha na hellas ket displega dezi.

4. Hogen rouanez Saba o weloud oll furnez Salomon, hag an ti en-doa savet,

5. Ha boued e daol, ha tiez e zervijerien, ha reiz e vinistred, hag o dillad, hag o hoperien, hag ar sakrifisou-losk a ginnige e ti an Aotrou, ne oa mui he spered ganti.

6. Hag hi a lavaras d’ar roue : Gwir eo ar pez em-eus klevet em bro,

7. Diwar-benn da lavariou, ha diwar-benn da furnez : ha ne greden ket ar pez a lavarent din, ken na on deuet, ha ma em-eus gwelet gand va daoulagad, ha ma em-eus anavezet penaoz ne oa ket bet lavaret din an hanter euz ar pez a oa. Brasoh eo da furnez ha da oberiou eged ar vrud em-eus klevet.

8. Eüruz eo da dud, eüruz eo da zervijerien, pere a zo bepred dirazout, hag a glev da furnez.

9. Benniget ra vezo an Aotrou da Zoue, da behini eh-eus plijet, ha pehini en-deus da lakaet war dron Izrael, o veza ma en-deus an Aotrou karet Izrael da viken, hag en-deus da lakaet da roue, evid ma rajes barn ha reiz.

10. Hag hi a roas d’ar roue c’hweh-ugent talant aour, ha kalz louzou c’hwez-vad, ha mein talvouduz-braz : biskoaz n’eo bet degaset kemend-all a louzou c’hwez-vad, evel ma roas rouanez Saba d’ar roue Salomon.

11. Listri Hiram pere a zouge an aour euz a Ofir, a zegasas ivez euz a Ofir kalz koad c’hwez-vad, ha mein talvouduz-braz.

12. Hag ar roue a reas gand ar hoad c’hwez-vad gwerzidi
 ti an Aotrou, ha ti ar roue, ha telennou ha lirennou evid ar varzed : ha n’eo ket degaset, ha n’eo bet gwelet koad c’hwez-vad beteg-henn.

13. Hogen ar roue Salomon a roas da rouanez Saba kement ha ma hoantaas-hi ha ma houlennas digantañ ; heb niveri ar pez en-doa roet dezi gand eul largentez a roue. Hag hi a yeas kuit, hag a zistroas d’he bro gand he zud.

14. Pouez an aour a zouged beb bloaz da Zalomon a oa euz a hweh-kant talant aour c’hweh ha tri-ugent :

15. Heb niveri ar pez a zegase ar re a oa e penn ar gwiriou, hag ar varhadourien, hag ar re a werze traou dibaot, hag oll roueed an Arabia, ha renerien ar vro.

16. Ar roue Salomon a reas ivez daou-hant tirenn
 aour ar glanna : c’hweh-kant sikl aour a roas evid pep tirenn.

17. Ober a reas ivez tri-hant tirennig aour glan : tri-hant min
 aour a oa e pep tirennig. Hag ar roue o lakaas e ti koad
 al Liban.

18. Ar roue Salomon a reas ivez eun tron braz gand olifant, hag eñ e wiskas gand aour ar melenna.

19. C’hweh daez
 en-doa : ha lein an tron a oa kelheg en e ziadreñv : ha daou zorn tu-mañ ha tu-hont a zalhe ar sich
 : ha daou leon a oa oh an daou zorn.

20. Daouzeg leon bihan a oa war ar c’hweh daez tu-mañ ha tu-hont : n’eo bet greet
 labour ebed heñvel ouz hemañ en oll rouanteleziou.

21. Kement lestr e pehini eh eve ar roue Salomon a oa a aour : hag oll arrebeuri ti koad Liban a oa euz a aour ar glanna. Ne oant ket greet gand arhant ; rag netra ne oa kavet kaer a-walh e deiziou Salomon ;

22. Rag listri-mor ar roue, gand listri Hiram a yee eur wech bep tri bloaz da Darsis, hag a zegase ahano aour, hag arhant, ha dent olifanted, ha marmouzed, ha pauned.

23. Ar roue Salomon eta a oe dreist oll roueed an douar gand e vadou ha gand e furnez.

24. Hag an oll zouar a hoantee gweloud dremm Salomon, ha selaoui e furnez, en-doa roet David en e galon.

25. Ha pep hini a zegase dezañ bep bloaz roou, listri arhant hag aour, dillad hag armou evid ar brezel, ha louzou c’hwez-vad, ha kezeg ha muled.

26. Ha Salomon a zastumas kirri ha marheien : hag eñ en-doe pevarzeg kant karr, ha daouzeg mil marheg : hag eñ a lakaas anezo dre ar hêriou, hag e-tal ar roue e Jeruzalem.

27. Lakaad a reas an arhant da veza ker stank e Jeruzalem evel ar vein ; ha ma oe gwelet kement a zedr evel a skao-gwrah a zave er mêziou.

28. Degas a reed kezeg da Zalomon euz an Ejipt hag euz a Goa : rag marhadourien ar roue o frene e Koa, hag o degase dioh eur priz
.

29. Dond  a ree er-mêz euz an Ejipt pevar marh evid c’hweh-kant sikl arhant hag eur marh evid kant hag hanter-kant. Hag evel-se oll roueed an Heteed hag ar Siria a werze o hezeg.

XI. Pennad.

Salomon a zo touellet gand ar merhed, hag en em ro d’an idolatri.

1. Hogen ar roue Salomon a garas kalz merhed a-ziavêz (heb niveri merh Faraon), ha Moabitezed, hag Ammonitezed, hag Idumeezed, ha Sidoniezed, hag Hetezeed,

2. Euz ar broadou diwar-benn pere en-deus lavaret an Aotrou da vugale Izrael : ne gemeri
 ket ar gwragez en o zouez, hag i ne gemerint ket a wragez euz da douez : rag i a zistrofe ho kalonou, evid ma heuillfeh o doueed. Hogen Salomon en em stagas outo gand eur galon karantezuz-braz.

3. Hag eñ en-doe seiz-kant gwreg e doare rouanezed, ha tri-hant gwreg-serh : hag ar gwragez-se a douellas e galon.

4. Ha pa edo koz dija, e oe saotret e galon gand ar merhed, a lakaas anezañ da heulia doueed a-ziavêz ; ha ne oa ket klok
 e galon dirag an Aotrou e Zoue, evel ma oa bet kalon David, e dad.

5. Hogen Salomon a azeulas Astarte, doueez ar Sidonied, ha Moloc’h, idol an Ammonited.

6. Ha Salomon a reas ar pez na blije ket d’an Aotrou, ha ne heuillas ket an Aotrou bepred, evel m’en-doa greet David, e dad.

7. Neuze Salomon a zavas eun templ da Hamos, idol ar Voabited, war ar menez a zo war harz Jeruzalem, ha da Voloc’h, idol bugale Ammon.

8. Hag evel-se e reas evid e oll wragez a-ziavêz, pere a zeve ezañs, hag a ree sakrifisou d’o doueed.

9. Sevel a reas eta droug en Aotrou ouz Salomon, o veza m’en-doa distroet e galon dioh an Aotrou, Doue Izrael, pehini a oa en em ziskouezet dezañ eun eil gwech,

10. Hag en-doa gourhemennet dezañ an dra-mañ, na heuillfe ket doueed a-ziavêz ; ha n’en-deus ket miret ar pez en-deus gourhemennet an Aotrou.

11. Rag se e lavaras an Aotrou da Zalomon : O veza ma eo bet kement-se ennout, ha n’eh-eus ket miret va hevredigez, nag ar hemennou em-boa greet dit, me a rogo hag a ranno da rouantelez, hag a roy anezi da unan euz da zervijerien.

12. Koulskoude n’her grin ket en da zeiziou, en abeg da Zavid da dad : euz a zorn da vab e rannin anezi.

13. Ne dennin ket ar rouantelez oll dioutañ ; hogen eur vreuriez a roin d’az mab, en abeg da Zavid, va zervijer, hag en abeg da Jeruzalem em-eus dilennet.

14. Hogen an Aotrou a lakaas da zevel da enebour da Zalomon Adad, an Idumead, euz a ouenn ar roue a oa e Edom.

15. Rag pa edo David en Idumea, Joab, priñs ar vrezelidi, a bignas evid bezia ar re a oa bet lazet, hag evid laza an oll baotred en Idumea.

16. (Hogen Joab a chomas eno e-pad seiz miz, hag Izrael oll, endra ma laze oll baotred an Idumea) ;

17. Adad a dehas, ha gantañ Idumeed, servijerien e dad, evid mond en Ejipt : hogen Adad a oa neuze eur bugel.

18. Hag i o veza savet euz a Vadian, a zeuas da Faran, hag o veza kemeret ganto tud euz a Faran, ez ejont en Ejipt etrezeg Faraon, roue an Ejipt, pehini a roas eun ti da Adad, a lakaas rei boued dezañ, hag a roas douar dezañ.

19. Hag Adad a gavas eun drugarez vraz dirag Faraon, en heveleb doare ma roas dezañ da wreg c’hoar-gompez ar rouanez Tafaez, e wreg e-unan
.

20. Ha c’hoar Tafaez a hanas dezañ eur mab anvet Genubat ; ha Tafaez a vagas anezañ e ti Faraon : ha Genubat a chome e ti Faraon gand e vugale
.

21. Pa glevas Adad en Ejipt penaoz e oa kousket David gand e dadou, ha penaoz e oa maro Joab, priñs ar vrezelidi, e lavaras da Faraon : Va lez da vond d’am bro.

22. Ha Faraon a lavaras dezañ : Petra a ziouerez-te em zi, evid ma klaskfes mond d’az pro ? Hag eñ a lavaras : Netra, hogen da bedi a ran d’am lezel da vond.

23. Doue a lakaas ivez da zevel en e eneb Razon, mab Eliada, pehini a oa tehet dioh Adarezer, roue Soba e aotrou.

24. Hag eñ a strollas tud outañ, hag a zeuas da briñs al laeron, pa laze David anezo : hag i a yeas da Zamas, hag a chomas eno, hag a lakaas anezañ da roue e Damas.

25. Hag eñ a oe da enebour da Izrael e oll zeiziou Salomon : hag ahano droug Adad, hag ar gas en-doa ouz Izrael : hag eñ a renas e Siria.

26. Jeroboam, mab Nabat, Efratead euz a Zareda, servijer Salomon, ha pehini en-doa da vamm eur wreg intañvez anvet Sarva, a zavas ivez e zorn a-eneb ar roue.

27. Ha setu amañ an abeg euz e zispah a-eneb ar roue, o veza m’en-doa Salomon savet Mello, ha m’en-doa kompezet poull kêr David, e dad.

28. Hogen Jeroboam a oa eun den kreñv ha galloudeg ; ha Salomon, o weloud penaoz e oa eur paotr skiantel-mad ha gweñv, a lakaas anezañ da benn war tellou oll di Jozef.

29. C’hoarvezoud a reas en amzer-ze penaoz Jeroboam a zeue er-mêz euz a Jeruzalem, hag ar profed Ahias, ar Siloniad, a gavas anezañ en hent ; hag hemañ en-doa war e gein eur vantell nevez : hogen ne oa nemeto o-daou er park.

30. Hag Ahias o kemeroud ar vantell nevez a oa warnezañ, he rogas e daouzeg lodenn.

31. Hag eñ a lavaras da Jeroboam : Kemer deg lodenn evidout ; rag setu petra a lavar an Aotrou, Doue Izrael : Setu me a rogo ar rouantelez euz a zorn Salomon, hag e roin dit deg breuriez.

32. Koulskoude e chomo dezañ eur vreuriez, en abeg da Zavid va zervijer, ha d’ar gêr a Jeruzalem, em-eus dilennet e-touez oll vreuriezou Izrael.

33. O veza ma en-deus va dilezet, ha ma en-deus azeulet Astarte, doueez ar Sidonied, ha C’hamos, doue Moab, ha Moloc’h, doue bugale Ammon : ha n’eo ket kerzet em heñchou, evid ober ar pez a oa reiz dirazon, hag evid miroud va helennou ha va barnedigeziou evel David, e dad.

34. Ne dennin ket ar rouantelez oll euz e zorn ; hogen e lezel a rin da rena e-pad an oll zeiziou euz e vuhez, en abeg da Zavid, va zervijer, pehini em-eus dilennet, pehini en-deus miret va gourhemennou ha va helennou.

35. Hogen tenna a rin ar rouantelez euz a zorn e vab, hag e roin dit deg breuriez anezi :

36. Ha d’e vab e roin eur vreuriez, evid ma chomo bepred eur hleuzeur da Zavid, va zervijer, dirazon e kêr Jeruzalem, em-eus dilennet, evid ma vije va ano eno.

37. Hogen te a gemerin, hag e reni war kement a hoantay da galon, hag e vezi roue war Izrael.

38. Mar selaouez eta kement ha ma hourhemennin dit, mar kerzez em heñchou, ha mar grez ar pez a zo reiz dirazon, o viroud va gourhemennou ha va helennou, evel ma en-deus greet David, va zervijer, me a vezo ganez, hag e savin dit eun ti feal, evel ma em-eus savet ti David, hag e roin Izrael dit.

39. Ha me a hlaharo gouenn David diwar-benn kement-se ; hogen ne vezo ket da viken.

40. Salomon eta a fellas dezañ laza Jeroboam : hogen hemañ a zavas, hag a dehas en Eijipt etrezeg Sesak, roue an Ejipt ; hag eñ a chomas en Ejipt, ken na oe maro Salomon.

41. Lavariou all Salomon, hag e oberiou, hag e furnez, a zo skrivet oll e levr lavariou deiziou Salomon.

42. An deiziou e-pad pere ma renas Salomon e Jeruzalem war Izrael oll, a oe euz a zaou-ugent vloaz.

43. Ha Salomon a gouskas gand e dadou, hag a oe beziet e kêr David, e dad, ha Roboam a renas en e leh.

XII. Pennad.

Deg breuriez a zilenn Jeroboam da roue.

1. Neuze Roboam a zeuas da Zichenn : rag eno e oa dastumet Izrael oll evid e lakaad da roue.

2. Hogen Jeroboam, mab Nabat, pehini a oa c’hoaz en Ejipt e peleh e oa tehet a-zirag roue Salomon, o veza klevet e oa maro, a zistroas euz an Ejipt.

3. Kaset e oe etrezeg ennañ evid e lakaad da zond : Jeroboam eta, hag oll dud Izrael a zeuas, hag a gomzas ouz Roboam, o lavaroud :

4. Da dad en-doa lakaet warnom eur yeo gwall-galed : hogen te bremañ skañva eun nebeud ar renadur ker kaled euz da dad, hag ar yeo ker pounner en-doa lakaet warnom, ha ni a zervijo ahanout.

5. Hag eñ a lavaras dezo : It e-pad tri devez, ha neuze distroit d’am havoud. Ha pa oe eet ar bobl kuit,

6. Ar roue Roboam a zalhas kuzul gand an henaoured a zave dirag Salomon e dad pa edo c’hoaz beo, hag a lavaras : Petra a guzulit din da responta d’ar bobl
-se ?

7. Hag i a lavaras dezañ : Mar sentez hirio ouz ar bobl-se, ha mar servijez anezi, ha mar grez ar pez a houlennont, o komza outo gand habaskded, i a zervijo ahanout da viken.

8. Hogen eñ a zistaolas ar huzul o-doa roet dezañ an henaoured ; hag eñ a houlennas kuzul digand an dud yaouank pere a oa bet maget gantañ, hag a oa war e dro ;

9. Hag eñ a lavaras dezo : Pe guzul a roit-hu din, evid ma respontin d’an dud-se pere o-deus lavaret din : Skañva ar yeo en-deus lakaet da dad warnom ?

10. Hag an dud yaouank pere a oa bet maget gantañ a lavaras dezañ : Evel-henn e komzi ouz an dud-se pere o-deus komzet ouzit, o lavaroud : Da dad en-deus lakaet or yeo da veza pounner, skañva eñ deom, te. Evel-henn e komzi outo : Va biz bihan a zo tevoh eged kein va zad.

11. Va zad, eme c’hwi
, en-deus lakaet warnoh eur yeo pounner, ha me hel lakay c’hoaz da veza pounnerroh : va zad en-deus skoet warnoh, gand skourjezou, ha me a skoy warnoh gand kruged.

12. Jeroboam eta, hag an oll bobl, a zeuas an trede deiz etrezeg Roboam, evel m’en-doa lavaret ar roue : Distroit d’am havoud an trede deiz.

13. Hag ar roue a respontas d’ar bobl gand garventez, hag o tilezel ar huzul o-doa roet dezañ an henaoured,

14. E komzas outo hervez kuzul ar re yaouank, o lavaroud : Va zad en-deus lakaet warnoh eur yeo pounner, ha me hel lakay c’hoaz da veza pounnerroh : va zad en-deus skoet warnoh gand skourjezou, ha me a skoy warnoh gand kruged.

15. Hag ar roue ne falvezas ket dezañ ober ar pez a houlenne ar bobl, o veza ma oa en em zistroet an Aotrou dioutañ, evid ma sevenje ar ger en-doa roet dre henou Ahias, ar Sidoniad, da Jeroboam, mab Nahat.

16. Pa welas ar bobl penaoz ne felle ket d’ar roue he selaoui, e leverjont dezañ : Pe lod on-eus-ni e David ? Na pe degouez e mab Isai ? Izrael, kee d’az teltou, ha te, David gwel bremañ da di. Hag Izrael a yeas d’e deltou.

17. Hogen Roboam a renas war ar vugale euz a Izrael pere a chome e kêriou Juda.

18. Ar roue Roboam a gasas eta Aduram pehini a oa war an tellou : hag Izrael oll a labezas anezañ, ken na oe maro. Hogen ar roue Roboam a bignas raktal war e garr, hag a dehas da Jeruzalem.

19. Hag Izrael en em zistagas euz a di David, bete-vremañ.

20. Pa glevas Izrael oll penaoz e oa distroet Jeroboam, e kasjont tud d’e hervel evid dond en o strollad, hag e lakejont anezañ da roue war Izrael oll ; hag hini anezo n’ez eas war heul David nemed breuriez Juda hepken.

21. Hogen Roboam o veza deuet da Jeruzalem, a zastumas oll di Juda ha breuriez Benjamin, nao-ugent mil den a vrezel, tud evid ar re wella, evid stourmi ouz ti Izrael, ha degas adarre ar rouantelez da Roboam, mab Salomon.

22. Hogen ger an Aotrou a yeas etrezeg Semeias, den Doue, o lavaroud :

23. Komz ouz Roboam, mab Salomon, roue Juda, hag ouz di Juda ha Benjamin, hag ouz ar re all euz ar bobl, o lavaroud :

24. Evel-henn e lavar an Aotrou : Ne bignot ket ha ne vrezelekaot ket a-eneb ho preudeur, bugale Izrael. Distroet pep hini d’e di ; rag me eo em-eus greet kement-se. I a zelaouas lavar an Aotrou, hag a zistroas euz a o hent, evel m’en-doa an Aotrou e hourhemennet dezo.

25. Hogen Jeroboam a zavas Sichem war menez Efraim, hag a chomas enni : hag o veza eet er-mêz ahano, e savas Fanuel.

26. Ha Jeroboam a lavaras en e galon : : A-benn nemeur e tistroy ar rouantelez da di David.

27. Mar pign ar bobl-mañ evid ober sakrifisou e ti an Aotrou e Jeruzalem, kalon ar bobl-mañ a droy ouz he aotrou Roboam, roue Juda ; hag i a lazo ahanon hag a zistroy etrezeg eñ.

28. Ha goude beza greet e zoñj gantañ, e reas daou leue aour, hag e lavaras d’ar bobl : Na bignit mui da Jeruzalem : Izrael, setu da zoueed, pere o-deus da zaegaset euz a vro an Ejipt.

29. Hag eñ a lakaas unan e Betel, hag egile e Dan.

30. Ha kement-se a zeuas da behed ; rag ar bobl a yee beteg Dan evid azeuli al leue.

31. Ober a reas ivez templou war al lehiou uhel, ha beleien euz ar re zisterra euz ar bobl, pere ne oant ket euz a vibien Levi.

32. Lakaad a reas ivez eun deiz lid en eizved miz, er pemzegved deiz euz ar miz, e doare ar gouel braz a oa lidet e Juda. Hag eñ a bigne ouz an aoter, evel ma reas e Betel, evid ober sakrifisou d’al leueou en-doa greet : hag eñ a lakaas e Betel beleien evid al lehiou uhel en-doa savet.

33. D’ar pemzegved deiz euz an eizved miz, en-doa kavet en e galon e-unan
, e pignas ouz an aoter en-doa savet e Betel : hag eñ a reas eur gouel braz da vugale Izrael, hag eñ a bignas ouz an aoter evid devi ezañs.

XIII. Pennad.

Eur profed a ziougan da Jeroboam ganedigez Josias, ha diskar al lehiou uhel.

1. Ha setu eun den Doue a zeuas dre her an Aotrou da Vetel, pa edo Jeroboam en e zav ouz an aoter, ha ma taole an ezañs.

2. Hag eñ a harmas ouz an aoter dre her an Aotrou, hag a lavaras : Aoter, aoter, evel-henn e lavar an Aotrou ; setu e vezo ganet eur mab e ti David, a vezo anvet Josias, hag a lazo warnout beleien al lehiou uhel, pere a zev bremañ ezañs warnout, hag a zevo warnout eskern an dud.

3. Hag eñ a roas eun arouez en deiz-se, o lavaroud : Houmañ a vezo an arouez penaoz en-deus komzet an Aotrou : setu e fraillo an aoter, hag e vezo feltret al ludu a zo warnezi.

4. Pa glevas ar roue ar geriou en-doa garmet an den Doue ouz an aoter a oa e Betel, eh astennas e zorn euz an aoter, o lavaroud : Krogit ennañ. Hag an dorn en-doa astennet outañ a zehas ; ha ne hellas mui e denna etrezeg ennañ.

5. An aoter ivez a fraillas, hag al ludu a oa warnezi a oe feltret hervez an arouez en-doa roet an den Doue dre her an Aotrou.

6. Hag ar roue a lavaras d’an den Doue : En em erbed dirag an Aotrou, da Zoue, ha ped evidon, evid ma tistroio va dorn en-dro. Hag an den Doue a bedas dirag an Aotrou, ha dorn ar roue a zistroas dezañ, hag a zeuas evel kent.

7. Hag ar roue a lavaras d’an den Doue : Deus da leina ganen em zi, ha me a roio dit traou kaer.

8. Hag an den Doue a lavaras d’ar roue : Ha pa rofes din an hanter euz da di, n’ez ajen ket ganez, ha ne zebrjen ket a vara, ha ne evjen ket a zour el leh-mañ :

9. Hag evel-henn  eo bet gourhemennet din gand ger an Aotrou, o lavaroud : Ne zebri ket a vara, ha ne evi ket a zour, ha ne zistroi ket dre an hent ma out deuet.

10. Mond a reas eta kuit dre eun hent all, ha ne zistroas ket dre an hent ma oa deuet da Vetel.

11. Hogen bez’ e oa eur profed koz hag a chome e Betel ; hag e vibien a zeuas, hag a lavaras dezañ kement en-doa greet an den Doue en deiz-se e Betel ; hag i a zanevellas ivez d’o zad ar geriou en-doa lavaret d’ar roue.

12. Hag o zad a lavaras dezo : Dre e hent eo-eñ eet ? Hag e vibien a ziskouezas dezañ dre be hent e oa eet kuit an den Doue a oa deuet euz a Juda.

13. Hag eñ a lavaras d’e vibien : Likit eun dibr war eun azen din. Ha pa oe dibret ganto, e pignas warnezañ.

14. Hag ez eas war-lerh an den Doue, hag e kavas anezañ azezet dindan eun terebint : hag eñ a lavaras dezañ : Ha te eo an den Doue a zo deuet euz a Juda ? Hag eñ a lavaras : Me eo.

15. Hag eñ a lavaras dezañ :  Deus ganen d’am zi evid debri bara.

16. Hag eñ a lavaras : Ne hellan ket distrei, na mond ganez, na debri, nag eva dour el leh-mañ :

17. Hag an Aotrou en-deus komzet ouzin dre her an Aotrou, o lavaroud : Ne zebri ket a vara, ha ne evi ket a zour eno, ha ne zistroi ket dre an hent ma vezi eet.

18. Hag hemañ a lavaras dezañ : Profed on ivez eveldout ; hag eun êl en-deus komzet ouzin dre her an Aotrou, o lavaroud : Degas eñ ganez en da di, evid ma tebro bara, ha ma evo dour. Hag hemañ a douellas anezañ,

19. Hag e gasas gantañ : hag eñ a zebras bara, hag a evas dour en e di.

20. Ha pa oent azezet oh taol, ger an Aotrou a zeuas etrezeg ar profed en-doa e lakaet da zistrei.

21. Hag eñ a harmas ouz an den Doue a oa deuet euz a Juda, o lavaroud : Setu petra a lavar an Aotrou : O veza n’eh-eus ket sentet ouz ger an Aotrou, ha n’eh-eus ket miret ar gourhemennou en-doa greet dit an Aotrou, da Zoue,

22. Ha ma out distroet, ha ma eh-eus debret bara, ha ma eh-eus evet dour, el leh e pehini en-doa an Aotrou lavaret dit na zebrjes bara, ha na evjes dour, ne vezo ket douget da gorv maro e bez da dadou.

23. Ha pa en-doe hemañ debret hag evet, ar profed en-doa e zegaset a zebras e azen dezañ.

24. Ha pa’z ee hemañ kuit, eul leon en em gavas gantañ en hent, hag a lazas anezañ, hag e gorv maro a chomas gourvezet en hent : hogen an azen a oa chomet en e gichenn, hag al leon a oa chomet e-kichenn e gorv maro.

25. Ha setu tud a yee e-biou, a welas ar horv maro gourvezet en hent, hag al leon pehini a oa chomet e-tal ar horv maro. Hag i a zeuas hag a lavaras kement-se er gêr e pehini e chome ar profed koz-se.

26. Pa glevas ar profed pehini en-doa e lakaet da zistrei euz e hent, e lavaras : An den Doue eo pehini a zo bet dizent da her an Aotrou ; hag an Aotrou en-deus her roet d’al leon, pehini en-deus e zraillet, hag e lazet, hervez ar ger en-doa roet an Aotrou dezañ.

27. Hag eñ a lavaras d’e vibien : Likit eun dibr war an azen din. Ha pa oe dibret ganto,

28. Ez eas-eñ, hag e kavas e gorv maro gourvezet en hent, hag an azen hag al leon  ‘oa chomet en e gichenn. Al leon ne zebras ket ar horv maro, ha ne reas droug ebed d’an azen.

29. Hag ar profed a gemeras korv maro an den Doue, hag a lakaas anezañ war an azen, hag a zougas anezañ d’ar gêr e pehini e chome, evid ober e gañv.

30. Hag eñ a lakaas e gorv maro en e vez e-unan : hag i a reas e gañv, o lavaroud : Allaz, allaz, va breur !

31. Ha p’o-doe greet e gañv, e lavaras-eñ d’e vibien : Pa vezin maro, e veziot ahnaon er bez e peleh eo beziet an den Doue : likit va eskern ouz e eskern.

32. Rag ar pez en-deus diouganet dioh lavar an Aotrou, a-eneb an aoter a zo e Betel, hag a-eneb an oll demplou euz al lehiou uhel a zo e kêriou Samari, a hoarvezo heb arvar.

33. Goude kement-se ne zistroas ket Jeroboam dioh e wall-vuhez ; hogen en eneb e lakaas da veleien el lehiou uhel euz ar re zisterra euz ar bobl. Piou bennag a felle dezañ, a leunie e zorn, hag a zeue da veleg el lehiou uhel.

34. Ha dre ze e pehas ti Jeroboam, hag e oe diskaret ha lamet diwar-horre an douar.

XIV. Pennad.

Maro Jeroboam.

1. En amzer-ze Abia, mab Jeroboam, a zeuas da veza klañv.

2. Ha Jeroboam a lavaras d’e wreg : Sao, ha laka dillad all, evid na vezo ket gouezet penaoz out gwreg da Jeroboam : ha kee da Zilon e peleh ema ar profed Ahias, pehini en-deus lavaret din e renjen war ar bobl-mañ.

3. Ha kemer en da zorn deg bara, hag eur wastell, hag eur pod mel
, ha kee d’e gavoud : rag eñ a roy da anaoud dit petra a dle da hoarvezoud gand ar bugel-ze.

4. Gwreg Jeroboam a reas evel m’en-doa lavaret-eñ : hag hi a zavas hag a yeas da Zilo, hag a zeuas da di Ahias. Hogen eñ ne helle ket gweloud, o veza ma oa teñvallaet e zaoulagad an abeg d’e gozni.

5. Hogen an Aotrou a lavaras da Ahias : Setu gwreg Jeroboam a zeu evid goulenn kuzul diganez diwar-benn he mab a zo klañv : evel-henn hag evel-henn e liviri dezi. Pa zeue eta houmañ en ti, ha ma kuze piou e oa,

6. Ahias a glevas an trouz euz he zreid, pa dreuzas-hi an nor, hag e lavaras : Deus e-barz, gwreg Jeroboam ; perag e fell dit kuza piou out ? Hogen me a zo bet kaset evid disklêria dit eur gwall gelou.

7. Kee, ha lavar da Jeroboam : Evel-henn e lavar an Aotrou, Doue Izrael : Petra bennag ma em-eus da zavet euz a-douez ar bobl, ha ma em-eus da lakaet da rena war va fobl Izrael :

8. Ma em-eus rannet rouantelez ti David, hag he roet dit ; ha n’out ket bet evel David, va zervijer, pehini en-deus miret va helennou, en-deus va heuliet a-greiz e galon, oh ober ar pez a oa mad dirazon ;

9. O veza ma eh-eus greet droug dreist ar re oll a zo bet en da raog ; ha ma eh-eus greet evidout doueed a-ziavêz ha taolet e teuz
, evid va lakaad ad vond droug ennon ; ha me eh-esu va zaolet a-dreñv da gein :

10. Rag-se e kasin gloaz war ti Jeroboam, hag e skoin e ti Jeroboam beteg al loened, beteg an hini a zalhed kloz
, hag an disterra euz a Izrael : ha me a garzo ar re all euz a di Jeroboam, evel ma karzer an teil beteg an tamm diweza.

11. Ar re euz a di Jeroboam a varvo e kêr, a vezo debret gand ar chas ; hag ar re a varvo war ar mêz a vezo dispennet gand evned an neñv : rag an Aotrou en-deus e lavaret.

12. Hogen te, sav ha kee d’az ti : ha pa’z ay da dreid e kêr, e varvo ar bugel :

13. Hag Izrael oll a ouelo warnezañ, hag a vezio anezañ : rag ne vezo nemed hennez euz a di Jeroboam a vezo lakaet er bez ; rag an Aotrou, Doue Izrael, en-deus sellet a-druez outañ e Jeruzalem.

14. Hogen an Aotrou en-deus lakaet dezañ eur roue war Izrael, pehini a skoy gand ti Jeroboam en deiz-mañ, hag en amzer-mañ :

15. Hag an Aotrou Doue a skoy gand Izrael, evel ma eo hejet ar gorzenn gand an dour : hag eñ a ziframmo Izrael euz an douar mad-se en-deus roet d’o zadou, hag a skigno anezo en tu all d’ar ster ; o veza ma o-deus greet evito koajou sakr
, evid lakaad an Aotrou da vond droug ennañ en o eneb.

16. Hag an Aotrou a roy Izrael e preiz, en abeg da behejou Jeroboam, pehini en-deus pehet, ha lakaet Izrael da behi.

17. Gwreg Jeroboam eta a zavas, a yeas kuit, hag a zeuas da Dersa : ha pa lakaas-hi he zreid war dreuzou an ti, e varvas ar bugel.

18. Hag hi a vezias anezañ. Hag Izrael oll a ouelas dezañ hervez m’en-doa lavaret an Aotrou dre henou Abias, ar profed, e zervijer.

19. Oberiou all Jeroboam, penaoz e stourmas, ha penaoz e renas, a zo skrivet el levr an oberiou
 a beb bloaz euz a roueed Izrael.

20. Hogen an deiziou ma renas Jeroboam, a oe euz a zaou vloaz warn-ugent : hag eñ a gouskas gand e dadou
 ; ha Nadab, e vab, a renas en e leh.

21. Hogen Roboam, mab Salomon, a renas e Juda. Eur bloaz ha daou-ugent en-doa pa zeuas da reni ; ha seiteg vloaz e renas e kêr Jeruzalem, oll vreuriezoiu Izrael evid lakaad e ano. E vamm a oa anvet Naama, an Ammonitez.

22. Ha Juda a reas ivez an droug dirag an Aotrou ; hag i a lakaas anezañ da vond droug ennañ dre o fehejou, muioh eged n’o-doa greet o zadou dre o oll dorfejou.

23. Rag i a zavas ivez evito aoteriou, ha skeudennou, ha koajou-sakr war bep krehenn uhel, ha dindan peb gwezenn vodeg.

24. Hogen bez’ e oe Sodomidi
 er vro, pere a reas an oll fallagriezou o-doa greet ar poblou-ze en-doa kaset an Aotrou da get dirag bugale Izrael.

25. Er pempved bloaz euz a ren Roboam, Serak, roue an Ejipt, a bignas da Jeruzalem.

26. Hag eñ a skrapas teñzoriou ti an Aotrou, ha teñzoriou ti ar roue, hag a wastas oll ; hag ivez an tirennou aour en-doa greet Salomon.

27. Ar roue Roboam a reas tirennou arem en o leh, hag a lakaas anezo etre daouarn ar re a vire an tirennou, hag ar re a evesae ouz dor ti ar roue.

28. Ha pa’z ee ar roue e ti an Aotrou, ar re o-doa ar garg da vond en e raog a zouge anezo ; ha goude-ze e tougent anezo el leh ma oa miret an armou.

29. Oberiou all Roboam, ha kement en-deus greet, a zo skrivet el levr an oberiou a beb bloaz euz a roueed Juda.

30. Ha brezel a oe bepred etre Roboam ha Jeroboam.

31. Ha Roboam a gouskas gand e dadou, hag a oe beziet ganto e kêr David : e vamm a oa anvet Naama an Ammonitez : hag Abiam, e vab, a renas en e leh.

XV. Pennad.

Abiam a zo ker fallagr hag e dad. Asa e vab a zo deol evel David.

1. En triwehved bloaz euz a ren Jeroboam, mab Nabat, e renas Abiam war Juda.

2. Tri bloaz e renas e Jeruzalem : e vamm a oa anvet Maac’ha, hag a oa merh da Abesalom.

3. Hag eñ a gerzas en oll behejou en-doa greet e dad en e raog : hag e galon ne oa ket klok gand an Aotrou, e Zoue, evel kalon David e dad.

4. Hogen en abeg da Zavid e roas an Aotrou, e Zoue, dezañ eur hleuzeur e Jeruzalem, o sevel e vab war e lerh, hag o starda Jeruzalem.

5. O veza m’en-doa David greet reiz dirag an Aotrou, ha ne oa ket en em zistroet e oll zeiziou e vuhez euz a gement en-doa gourhemennet dezañ, nemed er pez en-doa greet e-keñver Urias, an Helead.

6. Brezel a oe koulskoude etre Roboam ha Jeroboam, keit ha ma vevas.

7. Oberiou all Abiam, ha kement en-deus greet, ha n’int ket bet skrivet el levr an oberiou a beb bloaz euz a roueed Juda ? Ha brezel a oe etre Abiam ha Jeroboam.

8. Hag Abiam a gouskas gand e dadou, hag a oe beziet e kêr David : hag Asa, e vab, a renas en e leh.

9. En ugentved bloaz euz a Jeroboam, roue Izrael, e renas Asa, roue Juda :

10. Hag eñ a renas eur bloaz ha daou-ugent e Jeruzalem. E vamm-goz a oa anvet Maac’ha, hag a oa merh da Abesalom.

11. Hag Asa a reas ar pez a oa reiz dirag an Aotrou, evel David e dad.

12. Kas a reas er-mêz euz ar vro ar Sodomidi, hag e skarzas oll idolou loudour o-doa greet e dadou.

13. Lemel a reas ivez a garg Maac’ha e vamm, evid na vije mui da briñsez war geelidigez Priap
, ha war ar hoad he-doa gouestltet dezañ : diskara a reas e geol
, hag e torras e skeudenn vezuz, hag e tevas anezi e-tal froud Sedron :

14. Koulskoude ne freuzas ket al lehiou uhel : hogen kalon Asa a oa klok gand an Aotrou e-pad e oll zeiziou.

15. Kas a reas ivez e ti an Aotrou ar pez en-doa e dad gouestlet ha mennet da rei, an arhant, an aour, hag al listri.

16. Hogen brezel a oa etre Asa ha Baasa, roue Izrael, keit ha ma vevjont.

17. Baasa, roue Izrael, a bignas ivez e Juda, hag a zavas Rama, evid na hellje hini na mond na dond etrezeg Asa, roue Juda.

18. Neuze Asa o kemeroud an oll arhant hag an aour a oa chomet e teñzoriou ti an Aotrou, hag e teñzoriou ti ar roue, o lakaas etre daouarn e zervijerien ; hag eñ o hasas da Venadad, mab Tabremon, mab Heziou, roue Siria, pehini a chome e Damas, o lavaroud :

19. Kevredigez ‘zo etre me ha te, evel ma ez eus bet etre va zad ha da dad. Rag se em-eus kaset dit traou kaer, arhant hag aour : ha me az ped da zond, ha da derri ar gevredigez ez-poa gand Baasa, roue Izrael, evid ma pellay diouzin.

20. Benadad o rei e hrad vad da houlenn ar roue Asa, a gasas priñsed e arme a-eneb kêriou Izrael, hag i a stourmas ouz Ahion, ha Dan, hag Abet-Maac’ha, hag oll Gennerot, da lavared eo, oll vro Neftali.

21. Pa glevas Baasa kement-se, eh ehanas da zevel Rama, hag e tistroas da Dersa.

22. Neuze ar roue Asa a gasas kannaded dre oll vro Juda, evid lavaroud : Na vezet digarezet hini : hag i a gemeras ar vein euz a Rama, hag ar hoad, gand pere e save Baasa kêr, hag ar roue Asa a zavas ganto Gabaa-Benjamin ha Masfa.

23. Oberiou all Asa, hag e oll oberiou kaer, ha kement en-deus greet, hag ar hêriou en-deus savet, ha n’int ket bet skrivet el levr an oberiou a beb bloaz euz a roueed Juda ? Koulskoude e amzer e gozni en-doe poan en e dreid.

24. Hag eñ a gouskas gand e dadou, hag a oe beziet ganto e kêr David e dad. Ha Josafat, e vab, a renas en e leh.

25. Hogen Nadab, mab Jeroboam, a zeuas da rena war Izrael en eil bloaz euz a Asa, roue Juda : hag eñ a renas war Izrael daou vloaz.

26. Hag eñ a reas an droug dirag an Aotrou, hag a gerzas e heñchou e dad, hag er pehejou a lakaas Izrael da ober.

27. Higen Baasa, mab Ahias, euz a di Issakar, a aozas spiou dezañ, hag a skoas gantañ war harz Gebbeton, a zo eur gêr d’ar Finistined : rag Nadab hag Izrael oll a hronne neuze Gebbeton.

28. Baasa a lazas eta Nadab en trede bloaz euz a Asa, roue Juda, hag a renas en e leh.

29. Ha pa renas-eñ, e skoas gand oll di Jeroboam. Ne lezas hini ebed euz e ouenn heb e zispenna, hervez ar ger en-doa lavaret an Aotrou dre henou Ahias, ar Silonit, e zervijer.

30. En abeg da behejou Jeroboam, en-doa greet, hag en-doa lakaet da ober da Izrael, hag en abeg d’ar pehed gand pehini en-doa lakaet droug da zevel en Aotrou, Doue Izrael.

31. Oberiou all Nadab, ha kement en-deus greet, ha n’int ket bet skrivet el levr an oberiou a beb bloaz euz a roueed Izrael ?

32. Ha brezel a oa etre Asa ha Baasa, roue Izrael, keit ha ma vevjont.

33. An trede bloaz euz a Asa, roue Juda, Baasa, mab Ahias, a renas war Izrael oll e Tersa , hag eñ a renas pevar bloaz warn-ugent.

34. Hag eñ a reas an droug dirag an Aotrou, hag a gerzas en heñchou Jeroboam, hag en e behejou, hag ar pehejou a lakaas Izrael da ober.

XVI. Pennad.

Jehu a ziougan da Vaasa diskar e di hag e ouenn.

1. Hogen ger an Aotrou a gomzas ouz Jehu, mab Hanani, a-eneb Baasa, o lavaroud :

2. O veza ma em-eus da zavet euz ar poultr, ha ma em-eus da lakaet da benn war va fobl Izrael, ha ma eh-eus kerzet koulskoude e hent Jeroboam, o lakaad va fobl Izrael da behi, evid va heskina gand o fehejou,

3. Setu e lamin diwar an douar nested Baasa, ha nested e di : ha me a lakay da di evel ti Jeroboam, mab Nabat.

4. Neb a varvo e kêr euz a ouenn Baasa, a vezo debret gand ar chas, ha neb a varvo war ar mêz a vezo debret gand evned an neñv.

5. Oberiou all Baasa, ha kement en-deus greet, hag e stourmou, ha n’int ket bet skrivet el levr an oberiou a beb bloaz euz a roueed Izrael ?

6. Ha Baasa a gouskas gand e dadou, hag a oe beziet e Tersa : hag Ela e vab a renas en e leh.

7. Hogen pa oe roet da anaoud da Vaasa dre henou Jehu, mab Hanani, ar profed, ger an Aotrou en e eneb hag eneb e di, en abeg d’an oll droug en-doa greet dirag an Aotrou evid e heskina gand oberiou e zaouarn, penaoz e teuje evel ti Jeroboam ; rag se e lazas anezañ, da lavaroud eo, Jehu, mab Hanani, ar profed.

8. Er c’hwehved bloaz warn-ugent eta euz a Asa, roue Juda, e renas Ela, mab Baasa, war Izrael e Tersa : hag eñ a renas daou vloaz.

9. Ha Zambri, e zervijer, dug an hanter euz e varheien, en em zavas en e eneb, e-pad ma eve Ela e Tersa, ha ma oa mezo e ti Arsa, merer Tersa.

10. Zambri eta oh en em deurel warnezañ, a skoas gantañ hag e lazas, er seizved bloaz warn-ugent euz a Asa, roue Juda, hag a renas en e leh.

11. Ha pa renas, ha pa oe azezet war e dron, e skoas gand oll di Baasa, ha ne lezas hini anezo, na kerent na mignoned.

12. Zambri eta a gasas da get oll di Baasa, hervez ar ger en-doa lavaret an Aotrou da Vaasa dre henou Jehu, ar profed,

13. En abeg da oll behejou Baasa, ha da behejou Ela, e vab, pere o-doa pehet, ha lakaet Izrael da behi, oh heskina an Aotrou, Doue Izrael, gand o fougeou.

14. Oberiou all Ela, ha kement en-deus greet, ha n’int ket bet skrivet el levr an oberiou a beb bloaz euz a roueed Izrael ?

15. Er seizved bloaz warn-ugent euz a Asa, roue Juda, Zambri a zeuas e Tersa e-pad seiz devez : hogen an arme a hronne Gebbeton, kêr d’ar Filistined.

16. Pa glevas Izrael penaoz e oa en em zispahet Zambri, ha penaoz en-doa lazet ar roue, e lakejont oll da roue dezo Amri, pehini a oa en amzer-ze priñs arme Izarel er hamp.

17. Hag Amri a bignas euz a Hebbeton, hag Izrael oll gantañ ; hag i a hronnas Tersa.

18. Pa welas Zambri penaoz e oa dare kêr da veza stourmet, ez eas e-barz ar palez, hag eñ en em zevas gand ti ar roue, hag a varvas,

19. Er behejou en-doa greet oh ober an droug dirag an Aotrou, hag o kerzoud e hent Jeruzalem, hag ar pehed en-doa greet o lakaad Izrael da behi.

20. Oberiou all Zambri, hag e zispah, hag e waskerez, ha n’int ket bet skrivet el levr an oberiou a beb bloaz euz a roueed Izarel ?

21. Neuze pobl Izrael en em rannas war zaouhanter ; an hanter euz ar bobl a heulias Tebni, mab Ginet, evid e lakaad da roue ; hag an hanter all a heulias Amri.

22. Hogen ar bobl a oa gand Amri a oe treh d’ar bobl a oa war heul Tebni, mab Ginet : ha pa oe maro Tebni, e renas Amri e-unan.

23. Er bloaz unan ha tregont euz a Asa, roue Juda, e renas Amri war Izrael ; hag eñ a renas daouzeg vloaz : e Tersa e renas c’hwheh vloaz.

24. Hag eñ a brenas menez Samari digand Somer evid daou dalant arhant : hag eñ a zavas eno eur gêr a halvas Samari, dioh ano Somer, perhenn ar menez.

25. Hogen Amri a reas an droug dirag an Aotrou ; ha gwasoh e reas eged ar re oll a oa bet en e raog.

26. Hag eñ a gerzas e oll hent Jeroboam, mab Nabat, hag er pehejou en-doa greet o lakaad Izrael da behi oh heskina an Aotrou gand e fougeou.

27. Oberiou all Amri, hag ar stourmou en-deus greet, ha n’int ket bet skrivet el levr an oberiou a beb bloaz euz a roueed Izarel ?

28. Hag Amri a gouskas gand e dadou, hag a oe beziet e Samari ; hag Ac’hab e vab a renas en e leh.

29. Ac’hab, mab Amri, a renas war Izrael en ezived bloaz ha tregont euz a Asa, roue Juda : hag Ac’hab, mab Amri, a renas war Izrael e Samari e-pad daou vloaz warn-ugent.

30. Hag Ac’hab, mab Amri, a reas an droug dirag an Aotrou, gwasoh eged ar re oll a oa bet en e raog.

31. Ne oa ket a-walh gantañ kerzoud e pehejou Jeroboam, mab Nabat : kemeroud a reas ohpenn da wreg Jezabel, merh Etbaal, roue ar Sidonied : mond a reas ivez hag e servijas Baal
, hag eh azeulas anezañ.

32. Hag eñ a lakaas aoter Baal e templ Baal, en-doa savet e Samari :

33. Hag eñ a blantas eur hoad sakr
 : hag Ac’hab a yeas muioh-vui en e behed, hag a heskinas an Aotrou, Doue Izrael, dreist an oll roueed a Izrael a oa bet en e raog.

34. En e amzer, Hiel euz a Vetel a zavas Jeriko : war Abiram e genta-ganet e taolas an diazez anezi
, e lakaas, ha war Zegub, e vab yaouanka, e lakaas he doriou, hervez ger an Aotrou, en-doa lavaret dre henou Jozue, mab Nun.

XVII. Pennad.

Elias a zo maget gand ar brini. Mab eun intañvez a zistro a varo da veo.

1. Hag Elias an Tesbiad, unan euz ar re a chome e Galaad, a lavaras da Ac’hab : Evel ma eo beo an Aotrou, Doue Izrael, dirag pehini emaon em zav, ne vezo na gliz na glao er bloaziou-mañ, nemed dioh lavar va genou.

2. Ha ger an Aotrou a gomzas outañ, o lavaroud :

3. Kee ahann, ha tro war-zu ar sav-heol, hag en em guz e-harz Karit, pehini a zo e-keñver ar Jourdan.

4. Hag eno eh evi euz ar froud ; ha me em-eus gourhemennet d’ar brini d’az poueta eno.

5. Mond a reas eta, hag e reas hervez ger an Aotrou : ha pa oe eet kuit, e chomas e-tal froud Karit, pehini a zo e-keñver ar Jourdan.

6. Ar brini a zegase dezañ bara ha kig dioh ar mintin hag ivez bara ha kig dioh ar pardaez ; hag eñ a eve euz ar froud.

7. Hogen a-benn eun nebeud devziou e tizehas ar froud ; rag na oa ket kouezet a hlao war an douar.

8. Neuze ger an Aotrou a gomzas outañ, o lavaroud :

9. Sao, ha kee da Zarefta ar Sidonied, hag e chomi eno : rag gourhemennet em-eus da eur wreg intañvez d’az poueta eno.

10. Sevel a reas, hag ez eas da Zarefta. Ha pa oe deuet da borz kêr, e welas eur wreg intañvez pehini a zastume keuneud ; hag eñ he galvas, hag a lavaras dezi : Ro din eur banne dour en eur pod, ma evin.

11. Ha pa’z ee-hi evid e gerhoud, e harmas-eñ a-dreñv he hein, o lavaroud : Degas ivez din, me az ped, eur genaouad bara en da zorn.

12. Hag hi a lavaras : Evel ma eo beo an Aotrou, da Zoue, n’em-eus ket a vara, hogen hepken eur vozad bleud en eur pod, hag eur banne eoul en eul lestrig : setu e tastuman daou damm keuneud, evid mond e-barz
, hag e aoza evidon hag evid va mab, evid ma tebrim ha ma varvim.

13. Hag Elias a lavaras dezi : N’az pet ket a aon ; hogen kee, ha gra evel ma eh-eus lavaret. Koulskoude gra din da genta gand ar bleud-se eur bara bihan poazet dindan al ludu, ha degas eñ din : ha goude e ri evidout hag evid da vab.

14. Hag evel-henn e lavar an Aotrou, Doue Izrael : Ar bleud a zo er pod ne ziouero ket, hag an eoul a zo el lestrig ne vihannay ket, ken na vezo deuet an deiz e pehini e tle an Aotrou rei dour war-horre an douar.

15. Hag hi a yeas, hag a reas hervez ger Elias : hag eñ a zebras, hag hi ivez, hag he oll di : hag abaoe an deiz-se,

16. Ar pod bleud ne zioueras ket, hag al lestrig eoul ne vihannas ket, hervez ar ger en-doa lavaret an Aotrou, dre henou Elias.

17. Goude ze e c’hoarzvezas penaoz e kouezas klañv mab gwreg an ti-ze ; hag e gleñved a oa ker kreñv, na chomas c’hwezadenn ebed ennañ.

18. Hag hi a lavaras da Elias : Petra a zo etre te ha me, den Doue ? Ha deuet out-te etrezeg ennon evid degas da goun din va fallagriezou, hag evid laza va mab ?

19. Hag Elias a lavaras dezi : Ro din da vab. Hag eñ a gemeras anezañ euz he divreh-hi, hag e zougas er gambr e pehini e chome, hag a lakaas anezañ war e wele e-unan.

20. Hag eñ a harmas ouz an Aotrou, hag a lavaras : Aotrou, va Doue, ha glaharet eh-eus-te ivez an intañvez e ti pehini on bouetet gwella ma hell, beteg laza he mab ?

21. Hag eñ en em astennas, hag en em geidas
 teir gwech war ar bugel, hag a harmas etrezeg an Aotrou, hag a lavaras : Aotrou, va Doue, ra zistroy, me az ped, ene ar bugel-ze en e greiz.

22. Hag an Aotrou a zelaouas ouz mouez Elias : hag ene ar bugel a zsitroas en e greiz, hag e tistroas a varo da veo.

23. Hag Elias a gemeras ar bugel, hag a zegasas anezañ euz e gambr da oueled an ti, hag e roas d’e vamm : hag eñ a lavaras dezi : Setu eo beo da vab.

24. Hag ar wreg a lavaras da Elias : Breamañ eh anavezan dioh kement-se penaoz out eun den Doue, ha penaoz ger an Aotrou a zo gwir en da henou.

XVIII. Pennad.

An Aotrou a gas Elias etrezeg Ac’hab. Lakaad a ra ar glao da goueza.

1. Goude meur a zeiz e teuas ger an Aotrou da Elias en trede bloaz, o lavaroud : Kee, hag en em ziskouez da Ac’hab, evid ma roin glao war-horre an douar.

2. Elias a yeas eta d’en em ziskoueza da Ac’hab : hogen direiz
 e oa an naonegez e Samari.

3. Hag Ac’hab a halvas Abdias, merer e di : hogen Abdias a zouje kalz an Aotrou.

4. Rag pa lakaas Jezabel da laza profeded an Aotrou, e kemeras-eñ kant profed, hag e kuzas anezo e keviou, hanter-kant en unan, hanter-kant en eun all, hag eñ o magas gand bara ha dour.

5. Ac’hab eta a lavaras da Abdias : Kee dre ar vro war harz an oll feunteuniou, hag en oll draoniennou, marteze e hellim kavoud geot, evid savetei ar hezeg hag ar vuled, ha na varvo ket an oll loened.

6. Hag i a rannas ar vro etrezo, evidd ober an dro dezi ; Ac’hab o veza e anavezet, en em daolas war e henou hag a lavaras : Ha n’eo ket te, Elias, va aotrou ?

7. Ha pa edo Abdias en hent, Elias a zigouezas gantañ, hag Abdias o veza e anavezet, en em daolas war e henou hag a lavaras : Ha n’eo ket te, Elias, va aotrou ?

8. Hag Abdias a lavaras : Me eo. Kee, ha lavar d’az aotrou : Setu Elias.

9. Hag Abdias a lavaras : Pe behed em-eus-me greet, evid ma lakafes ahanon, me da zervijer, etre daouarn Ac’hab, evid ma lazo ahanon ?

10. Evel ma eo beo an Aotrou, n’eus na broad na rouantelez e pehini n’en-deus kaset va aotrou evid da gerhoud : ha pa lavarent oll : N’ema ket amañ ; en-deus greet kemenn d’an oll rouanteleziou ha d’an oll vroadou, o veza na gaved ket ahanout.

11. Ha bremañ e leverez din : Kee, ha lavar d’az aotrou : Setu Elias.

12. Ha pa vezin eet diouzit, sepred an Aotrou az tougo en eul leh ha na ouzon ket ; ha pa’z in da lavaroud kement-se da Ac’hab, ha ma ne gav ket ahanout, e lazo ahanon : hogen da zervijer a zouj an Aotrou a-vihanig.

13. Ha n’eo ket bet roet da anaoud dit, va aotrou, petra em-eus greet pa lazas Jezabel profeded an Aotrou, penaoz e kuzis kant euz profeded an Aotrou e keviou, hanter-kant en unan, hanter-kant en eun all, hag e vagis anezo gand bara ha dour ?

14. Ha bremañ e leverez : kee, ha lavar d’az aotrou : Setu Elias ; evid ma lazo ahanon.

15. Hag Elias a lavaras : Evel ma eo beo Aotrou an armeou, dirag pehini emaon, en em ziskouezin hirio dezañ.

16. Abdias a yeas eta da gaoud Ac’hab, hag a zanevellas dezañ : hag Ac’hab a yeas war arbenn Elias.

17. Ha pa welas anezañ, e lavaras dezañ : Ha n’eo ket te eo a geflusk Izrael ?

18. Hag Elias a lavaras : N’eo ket me eo em-eus keflusket Izrael : hogen te ha ti da dad, c’hwi pere hoh-eus dilezet gourhemennou an Aotrou, hag hoh-eus heuliet Baal.

19. Koulskoude kas tud bremañ, ha stroll Izrael oll war menez ar Harmel, hag ar pevar-hant hanter-kant profed Baal hag ar pevar-hant profed euz ar hoajou sakr, pere a zebr euz a daol Jezabel.

20. Ac’hab eta a gasas tud etrezeg oll vugale Izrael, hag a zastumas ar brofeded war menez ar Harmel.

21. Hag Elias o tostaad ouz an oll bobl, a lavaras : Beteg pegeid e viot-hu kamm en daou du ? Mar deo Doue an Aotrou, heulit-eñ ; hogen mar deo doue Baal, heulit-eñ. Hag ar bobl ne lavaras ger.

22. Hag Elias a lavaras c’hoaz d’ar bobl : Euz a brofeded an Aotrou n’eus chomet nemedon : hogen euz a brofeded Baal ez eus pevar-hant hanter-kant den.

23. Ra vezo roet deom daou ejenn ; ra zilennint evito unan euz an ejenned, ha goude ma o-devezo e drohet a-dammou, ra lakaint anezañ war ar heuneud ; heb lakaad tan dindan : ha me a gemero an ejenn all hag a lakay anezañ war ar heuneud, heb lakaad tan dindan.

24. Galvit anoiou ho toueeou, ha me a halvo ano va Aotrou : hag an Doue a zelaouo dre an tan, ra vezo eñ Doue
. Hag an oll bobl a respontas hag a lavaras : Kinnig mad.

25. Hag Elias a lavaras da brofeded Baal : Dilennit eun ejenn evidoh, hag aozit eñ da genta, o veza ma oh kalz : ha galvit anoiou ho toueed, heb lakaad tan dindan.

26. Hag i o veza kemeret an ejenn a oa bet roet dezo, a aozas anezañ : hag i a halvas ano Baal adaleg ar mintin beteg kreisteiz, o lavaroud : Baal, selaou ouzom. Hogen ne oa mouez ebed a gement a responte : hag i a lamme war an aoter o-doa greet.

27. Ha pa oa deuet kreisteiz, Elias a reas goap anezo, o lavaroud : Garmit kreñvoh ; rag doue eo, ha marteze e komz, pe ema en eun ostaleri, pe en hent, pe evid gwir e kousk, hag eo red e zihuna.

28. Hag i a harmas gand eur vouez kreñv, hag a reas trohou enno o-unan hervez o hiz gand kontilli ha gand kontilligou, ken na skuille ar gwad warnezo.

29. Hogen pa oe tremenet kreisteiz, endra ma edont o tiougani, ha ma oa deuet an amzer e pehini e tleed kinniga ar sakrifis, ha na gleved na mouez, na den ebed o responta, nag o selaoui ouz o fedennou,

30. Elias a lavaras d’an oll bobl : Deuit d’am havoud. Ha pa oe tostaet ar bobl outañ, e savas aoter an Aotrou a oa bet freuzet.

31. Hag eñ a gemeras daouzeg mên hervez an niver euz a vreuriezou bugale Jakob, ouz pehini en-doa komzet an Aotrou, o lavaroud : Izrael a vezo da ano ;

32. Hag eñ a zavas gand ar vein-ze eun aoter e ano an Aotrou, hag e reas eur han, e doare daou ant
, war-dro d’an aoter.

33. Hag eñ a aozas ar heuneud, hag a drohas an ejenn a-dammou, hag e lakaas anezañ war ar heuneud ;

34. Hag e lavaras : Kargit leun pevar fod dour, ha taolit o war ar sakrifis-losk, ha war ar heuneud. Ha c’hoaz e lavaras : Grit eun eil gwech evel-se. Ha p’o-doe greet eun eil gwech, e lavaras : Grit eun drede wech : hag i a reas eun drede wech.

35. Hag an dourieier a rede war-dro d’an aoter, hag antou ar han a oa leun.

36. Ha pa oa deuet ar pred da ginniga ar sakrifis-losk, Elias ar profed a dostaas, hag a lavaras : Aotrou, Doue Abraham, hag Izaak, hag Izrael, diskouez hirio penaoz out Doue Izrael, ha penaoz on da zervijer, hag em-eus greet kement-mañ dre da hourhemennou.

37. Selaou ouzin, Aotrou, selaou ouzin, evid ma tesko ar bobl-mañ penaoz out an Aotrou Doue, hag eh-eus lakaet o halon da zistrei ouzit.

38. Neuze tan an Aotrou a gouezas, hag a vevezas ar sakrifis-losk, hag ar heuneud, hag ar vein, hag ar poultr, hag an dour a oa er han a oe dizehet gantañ.

39. Pa welas ar bobl kement-se, en em daolas war he genou, hag e lavaras : An Aotrou eo, Doue e-unan, an Aotrou eo, Doue e-unan.

40. Hag Elias a lavaras dezo : Krogit e profeded Baal, ha na dehet hini anezo. Ha p’o-doe kroget enno, Elias o hasas e harz froud Kizou, hag o lazas eno.

41. Hag Elias a lavaras da Ac’hab : Pign, debr hag ev ; rag setu trouz eur glao braz.

42. Ac’hab eta a bignas evid debri hag evid eva ; hogen Elias a bignas war lein ar Harmel, hag o veza en em daolet d’an douar, o lakaad e benn etre e zaoulin,

43. E lavaras d’e baotr : Pign, ha sell etrezeg ar mor. Ha pa oe pignet hemañ, ha pa en-doe sellet, e lavaras : N’eus netra. Lavaroud a reas c’hoaz dezañ : Distro seiz gwech.

44. Er seizved gwech e lavaras : Setu eur goabrenn vihan evel kammed eun den hag a bign euz ar mor. Hag Elias a lavaras dezañ : Pign, ha lavar da Ac’hab : Stern da garr ha diskenn, gand aon na vijes paket gand ar glao.

45. Ha pa droe tu-mañ ha tu-hont, setu an neñv a deñvallaas gand ar hoabr hag an avel, hag e kouezas eur glao puill. Hag Ac’hab a bignas war e garr, hag a yeas da Jezrabel.

46. Ha dorn an Aotrou a zeuas war Elias, hag o veza lakaet eur gouriz war e zargreiz, e redas e-raog Ac’hab ken na oe deuet da Jezrabel.

XIX. Pennad.

Elias a deh dioh Jezrabel. An Aotrou a gomz outañ.

1. Ac’hab a lavaras da Jezabel kement en-doa greet Elias, ha penaoz en-doa lazet an oll brofeded gand ar hleze.

2. Ha Jezabel a gasas eur hannad da Elias, evid lavaroud dezañ : Ra ray an doueed kement-se din hag ouspenn, ma ne lakaan d’an eur-mañ warhoaz da ene evel ene unan anezo.

3. Elias eta en-doe aon ; sevel a reas, hag ez eas dre oll dioh e hoant, hag o veza deuet da Versabe Juda, e tilezas eno e baotr.

4. Neuze ez eas d’an distro, a-hed eun devez kerzed : ha pa oe deuet hag azezet dindan eur wezenn juniper
, e c’hoantaas ar maro evitañ, hag e lavaras : A-walh eo ganen, Aotrou, kemer va ene ; rag n’on ket gwelloh eged va zadou.

5. Hag eñ en em daolas d’an douar, hag a gouskas dindan ar wezenn juniper : ha setu êl an Aotrou a stokas outañ, hag a lavaras dezañ : Sao, debr.

6. Hag eñ a zellas, ha setu ez oa e-tal e benn eur bara poazet dindan al ludu, hag eur pod dour
 : debri hag eva a reas eta, hag e kouskas adarre.

7. Hag êl an Aotrou a zistroas eun eil gwech, a stokas outañ, hag a lavaras dezañ : Sao, debr ; rag kalz a hent a chom c’hoaz dit da ober.

8. Hag eñ a zavas, a zebras hag a evas. Hag o veza en em greñvaet gand ar boued-se, e kerzas a-hed daou-ugent devez ha daou-ugent nozvez, beteg Horeb, menez Doue.

9. Ha pa oe deuet di, e chomas eno en eur heo : ha setu ger an Aotrou, a gomzas outañ, hag a lavaras dezañ : Petra a rez aze, Elias ?

10. Hag eñ a lavaras : Eun oaz braz em-eus evid an Aotrou, Doue an armeou, o veza ma o-deus bugale Izrael dilezet da gevredigez, ma o-deus diskaret da aoteriou, ma o-deus lazet da brofeded gand ar hleze ; ha goude ma n’eus chomet nemedon, e klaskont c’hoaz lemel va buhez diganen.

11. Hag an Aotrou a lavaras dezañ : Kee er-mêz, ha chom en da zav dirag an Aotrou. Ha setu an Aotrou a ya e-biou, hag eun avel braz ha kreñv a-walh evid diskara ar meneziou, hag evid brevi ar rehier e-raog an Aotrou : n’edo ket an Aotrou en avel. Ha goude an avel, eur hren-douar : n’edo ket an Aotrou er hren-douar.

12. Ha goude ar hren-douar, tan : n’edo ket an Aotrou en tan. Ha goude an tan, eun êzenn skañv.

13. Pa e glevas Elias, e holoas e benn gand e vantell, hag o veza eet er-mêz e chomas en e zav e-tal dor ar heo : ha setu eur vouez a lavaras dezañ : Petra a rez aze, Elias ? Hag eñ a lavaras :

14. Eun oaz bras em-eus evid an Aotrou, Doue an armeou, o veza ma o-deus bugale Izrael dilezet da gevredigez, ma o-deus diskaret da aoteriou, ma o-deus lazet da brofeded gand ar hleze ; ha goude ma n’eus chomet nemedon, e klaskont c’hoaz lemel va buhez diganen.

15. Hag an Aotrou a lavaras dezañ : Kee, ha distro dre an hent eh-eus greet a-dreuz d’an distro war-zu Damas : ha pa vezi erruet eno, eh eouli Hazael da roue war ar Siria.

16. Ha Jehu, mab Namsi, a eouli da roue war Izrael : hag Elizeüs, mab Safat euz Abelmeula, a eouli da brofed en da leh.

17. Piou bennag a deho dioh kleze Hazael, a vezo lazet gand Jehu ; ha piou bennag a deho dioh kleze Jehu, a vezo lazet gand Elizeüs.

18. Ha me a viro evidon en Izrael seiz mil den, pere n’o-deus ket pleget o glin dirag Baal, ha pere n’o-deus ket e azeulet o poki d’o dorn
.

19. Elias eta o veza eet kuit ahano, a gavas Eilzeüs, mab Safat, pehini a oa oh arad gand daouzeg re ejenned : hag eñ e-unan a rene unan euz an daouzeg re ejenned. Ha pa oe deuet Elias en e gichenn, e lakaas e vantell warnezañ.

20. Hemañ raktal o veza lezet eno e ejenned, a redas war-lerh Elias, hag a lavaras : Va lez, me az ped, da boki d’am zad ha d’am mamm, ha neuze eh heuillin ahanout. Hag Elias a lavaras dezañ : Kee, ha distro : rag greet em-eus evidout ar pez em-boa da ober.

21. Hogen Elizeüs o veza eet kuit dioutañ, a gemeras eur re ejenned, hag a lazas anezo ; ha gand koad an arar e poazas kig an ejenned : hag eñ e roas d’ar bobl, hag i
 a zebras. Neuze e savas, hag eh heulias Elias, hag e servijas anezañ.

XX. Pennad.

Ar Siried a zo trehet.

1. Hogen Benadad, roue Siria, a zastumas e oll arme ; ha daou roue ha tregont gantañ, ha kezeg, ha kirri : hag eñ a bignas evid stourmi a-eneb Samari, hag a hronnas anezi.

2. Hag eñ a gasas kannaded etrezeg Ac’hab, roue Izrael, er gêr,

3. Evid lavaroud dezañ : Evel-henn e lavar Benadad : Da arhant ha da aour a zo din ; da wragez ivez, ha da vibien ar re wella a zo din.

4. Ha roue Izrael a respontas :Hervez da lavar, aotrou, ar roue, me ha kemend-all em-eus a zo dit.

5. Hag ar gannaded a zistroas hag a lavaras : Evel-henn e lavar Benadad, pehini en-deus or degaset etrezeg ennout : Da arhant, ha da aour, ha da wragez, ha da vibien a roy din.

6. Warhoaz eta d’an eur-mañ e kasin va zervijerien etrezeg ennout, hag i a hwilio en da di hag e ti da zervijerien : hag i a gemero gand o daouarn kement a blijo dezo, hag o haso ganto.

7. Hogen roue Izrael a halvas oll henaoured ar vro, hag a lavaras : Sellit, ha gwelit penaoz eh aoz spiou deom ; rag kaset en-deus etrezeg ennon evid va gwragez, ha va mibien, hag evid va arhant, ha va aour, ha n’em-eus ket o dinahet.

8. Hag an oll henaoured, hag an oll bobl a lavaras dezañ : Na zelaou ket anezañ, ha na aotre ket dezañ.

9. Ac’hab a lavaras eta da gannaded Benadad : Livirit d’an aotrou va roue : Ar pez eh-eus kaset da houlenni diganen, da zervijer da genta, a rin : hogen ne hellan ket ober an dra-mañ.

10. Ha pa oe distroet ar gannaded, e tanevelljont kement-se da Venadad, pehini o hasas adarre da lavaroud da Ac’hab : Ra ray an doueed kement-se din, hag ohpenn, mar bez a-walh gand poultr Samari evid leunia boz an oll bobl a zeu war va lerh.

11. Ha roue Izrael a respontas hag a lavaras : Livirit dezañ : Na fougeet ket an hini a wisk e armou, evel an hini a ziwisk anezo.

12. Hogen pa glevas Benadad kement-se, edo oh eva gand ar roueed all dindan e delt ; hag e lavaras d’e zervijerien : Gronnit kêr. Hag i a hronnas anezi.

13. Ha setu eur profed a zeuas da gavoud Ac’hab, roue Izrael, hag a lavaras dezañ : Evel-henn e lavar an Aotrou ; Gwelet eh-eus-te al lod braz a dud-se ? Setu e likiin anezo hirio etre da zaouarn, evid ma ouezi penaoaz eo me an Aotrou.

14. Hag Ac’hab a lavaras : Dre biou ? Hag eñ a lavaras dezañ : Evel-henn e lavar an Aotrou : Dre baotred war-droad
 priñsed ar proviñsou. Hag Ac’hab a lavaras c’hoaz : Piou a stourmo da genta ? : Hag eñ a lavaras : Te.

15. Niveri a reas ivez paotred priñsed ar proviñsou, hag e kavas anezo daouzeg hag unneg-ugent
 : ha goude-ze e niveras ar bobl, oll vugale Izrael, seiz mil.

16. Hag i a yeas er-mêz da greisteiz : hogen Benadad a oa en e delt oh eva, hag eñ mezo, ha gantañ an daou roue ha tregont a oa deuet evid e gennerza.

17. Hogen paotred priñsed ar proviñsou a oa eet er-mêz hag e penn kenta. Benadad o veza kaset evid gouzoud petra e oa, e teujont da lavaroud dezañ : Tud eo a zo deuet er-mêz euz a Zamari.

18. Hag eñ a lavaras : Daoust pe e teuont evid ar peoh, kemerit o ez-veo ; daoust pe e teuont evid stourmi, kemerit o ez-veo.

19. Paotred priñsed ar proviñsou a yeas eta er-mêz, hag ar re all euz an arme a heulie anezo.

20. Ha pep hini a lazas an den a zeue d’e ziarbenna : hag ar Siried a dehas, hag Izrael a yeas war o lerh. Benadad, roue Siria, a dehas ivez war varh gand e varheien.

21. Ha roue Izrael o veza eet er-mêz, en em daolas war ar hezeg ha war ar hirri, hag a skoas  ar Siria gand eur gouli braz.

22. Hogen eur profed a zeuas da gavoud roue Izrael, hag a lavaras dezañ : Kee, hag en em greñva ; gouez ivez ha gwel petra eh-eus da ober ; rag a-benn eur bloaz e pigno roue Siria en da eneb.

23. Hogen servijerien roue Siria a lavaras dezañ : Doueed ar meneziou eo o doueed, rag se ez int bet treh deom. Gwelloh eo eta deom stourmi outo er hompezennou, ha ni a dreho anezo.

24. Ha te, gra evel-henn : kas kuit an oll roueed euz da arme, ha laka priñsed en o leh.

25. Nevez an niver euz ar vrezilidi
 a zo bet lazet dit, hag ar hezeg hervez an niver kenta, hag ar hirri herevz m’az-poa kent ; ha ni a stourmo outo er hompezennou, ha te a welo penaoz e trehim anezo. Eñ a gredas d’e ali, hag a reas evel-se.

26. A-benn eur bloaz eta Benadad a niveras ar Siried, hag a bignas da Afek, evid stourmi ouz Izrael.

27. Hogen bugale Izrael a oe ivez niveret : ha goude beza kemeret boued ganto, e kerzjont en o eneb, hag e stegnjont o hamp rag eneb dezo, evel daou dropellig gevr : hogen ar Siried a holoe ar vro.

28. Hag eun den Doue a dostaas, hag a lavaras da roue Izrael : Evel-henn e lavar an Aotrou : O veza ma o-deus lavaret ar Siried, Doue ar meneziou eo an Aotrou, ha n’eo ket Doue an traoniennou ; me a lakay al lod braz a dud-se etre da zaouarn, hag e ouezi penaoz eo me an Aotrou.

29. Hag i a aozas o arme an eil eneb egile e-pad seiz devez : hogen ar seizved devez e oe roet an emgann : ha bugale Izrael a lazas en eun devez kan mil den war-droad euz ar Siried.

30. Ar re a oa chomet a dehas e kêr Afek : hag eur vur a gouezas war seiz mil den warn-ugent a oa chomet. Hogen Benadad a dehas hag a yeas e kêr, en eur gambr a oa en eur gambr oll
.

31. Hag e zervijerien a lavaras dezañ : Setu on-eus klevet penaoz roueed ti Izrael a zo habask ; lakaom eta seier war pn dargreiz, ha kerdin ouz or gouzoug, ha deom etrezeg roue Izrael : marteze e savetay or buhez.

32. Lakaad a rejont eta seier war o dargreiz, ha kerdin ouz o gouzoug, hag ez ejont etrezeg roue Izrael, hag e leverjont dezañ : Benadad, da zervijer a lavar : Lez va buhez ganen, me az ped. Hag eñ a lavaras : Mar deo c’hoaz beo, va breur eo.

33. An dud-se a welas e kement-se eun arouez vad, hag a gemeras buan ar ger-ze euz e henou, hag e leverjont : Da vreur Benadad
. Hag eñ a lavaras dezo : It, ha degasit eñ din. Benadad a zeuas eta er-mêz d’e gavoud, hag eñ hel lakaas da bigna war e garr.

34. Ha Benadad a lavaras dezañ : Ar hêriou en-doa kemeret va zad war da dad-te, a zistaolin dit : ha gra dit gwileriou e Damas, evel m’en-deus greet va zad e Samari : ha pa or-bezo greet kevredigez, ez in kuit diouzit. Ac’hab eta a reas kevredigez gantañ, hag e lezas da vond.

35. Neuze unan euz a vibien ar brofeded a lavaras d’e genvreur hervez ger an Aotrou : Sao ganen. Hag hemañ ne fellas ket dezañ skei gantañ.

36. Hag eñ a lavaras dezañ : O veza n’eo ket fellet dit selaou mouez an Aotrou, setu pa’z i diouzin, e vezi lazet gand eul leon. Ha pa oe eet pellig dioutañ, eul leon en em gavas gantañ hag a lazas anezañ.

37. Hogen o veza kavet eun den all, e lavaras dezañ : Sko ganen. Hag hemañ a skoas gantañ, hag e hloazas.

38. Ar profed eta a yeas, hag en em gavas e-raog ar roue en hent, hag eñ en em zihizas o teurel poultr war e benn ha war e zaoulagad.

39. Ha pa oa eet ar roue e-biou, e harmas ouz ar roue, hag e lavaras : Da zervijer a oa eet er-mêz evid stourmi a-dost : ha pa dehe eun den, eur re hen degasas din, hag a lavaras : Mir an den-ze ; ha mar da kuit, da vuhez a vezo evid e vuhez, pe e paei eun talant arhant.

40. Hag endra ma oan keflusket, ha ma troen tu-mañ ha tu-hont, e tehas kerkent. Ha roue Izrael a lavaras dezañ : Hounnez eo da varn, eh-eus roet da-unan.

41. Hogen eñ a hejas raktal ar poultr diwar e benn, ha roue Izrael a anavezas anezañ evid unan euz ar brofeded.

42. Hag e-unan a lavaras d’ar roue : Evel-henn e lavar an Aotrou : O veza ma eh-eus lezet da vond kuit euz da zorn eun den a dlee mervel, da vuhez a vezo evid e vuhez, ha da bobl evid e bobl.

43. Hogen roue Izrael a zistroas d’e di, o tisprizoud ar pez en-doa klevet, hag e teuas e-barz Samari, kounnar vraz ennañ.

XXI. Pennad.

Ac’hab a gemer dre nerz gwinienn Nabot.

1. Goude an traou-ze, en heveleb amzer, Nabot, ar Jezraelit, en-doa eur winienn e Jezrael, war-harz palez Ac’hab, roue Samari.

2. Hag Ac’hab a lavaras da Nabot : Ro din da winienn, evid ma rin evidon eur harz
 louzou mad da zebri, o veza ma ema tost d’am zi : ha me a roy dit eviti eur wininenn welloh : pe mar deo gwell ganez, he friz en arhant, kement ha ma talv.

3. Ha Nabot a lavaras dezañ : Doue ra viro na rofen dit degouez va zadou.

4. Ac’hab eta a zistroas d’e di, kounnaret-braz, hag brouezeg en abeg d’ar ger en-doa lavaret dezañ Nabot, ar Jezraelit, evel-henn : Ne roin ket dit degouez va zadou. Hag eñ oh en em deurel war e wele, a droas e benn ouz ar voger, ha ne zebras ket a vara.

5. Hogen Jezabel, e wreg, a zeuas d’e gavoud, hag a lavaras dezañ : Petra a laka da galon da veza trist ? Ha perag ne zebrez ket a vara ?

6. Hag eñ a lavaras dezi : Komzet em-eus ouz Nabot, ar Jezraelit, hag em-eus lavaret dezañ : Ro din da winienn evid arhant ; pe mar deo gwell ganez, e roin dit eur winienn welloh eviti. Hag eñ en-deus lavaret : Ne roin ket va gwinienn dit.

7. Ha Jezabel, e wreg, a lavaras dezañ : Braz eo da halloud, ha rena a rez ervad rouantelez Izrael ! Sao, ha debr bara, ha laouena da galon : me a roy dit gwinienn Nabot, ar Jezraelit.

8. Skriva a reas eta he liziri en ano Ac’hab, hag e siellas anezo gand bizou ar roue, hag hi o hasas d’an henaoured ha d’ar re genta euz a gêr Nabot, hag a chome eno gantañ.

9. Hogen setu petra a oa war al liziri-ze : Embannit eur yun, ha likiit Nabot da azeza e-touez ar re genta euz ar bobl.

10. Gounezit daou zen, mibien Belial, en e eneb, pere a zavo eun testeni faoz outañ, o lavaroud : Droug-prezeget en-deus diwar-benn Doue ha diwar-benn ar roue : Kasit eñ er-mêz, ha labezit eñ, ken na varvo.

11. An henaoured hag ar re genta euz a gêr Nabot, pere a chome gantañ, a reas evel m’he-doa Jezabel gourhemennet dezo, hag evel ma oa skrivet war al liziri he-doa kaset dezo.

12. Embanna a rejont eur yun, hag e lakajont Nabot da azeza e-touez ar re genta euz ar bobl.

13. Hag o veza degaset daou zen, mibien an diaoul, e lakajont anezo da azeza rag eneb dezañ : hag ar re-mañ, evel tud an dioual, a zavas en e eneb, ha dirag an oll, an testeni-mañ : Droug-prezeget en-deus Nabot diwar-benn Doue ha diwar-benn ar roue : ha rag-se e kasjont anezañ er-mêz euz a gêr, hag e labezjont anezañ.

14. Hag i a gasas etrezeg Jezabel, evid lavaroud dezi : Labezet eo Nabot, ha maro eo.

15. Pa glevas Jezabel penaoz e oa labezet Nabot, ha penaoz e oa maro, e lavaras da Ac’hab : Sao, ha kemer gwinienn Nabot ar Jezraelit, pehini n’eo ket fellet dezañ
 he rei dit, nag he rei evid arhant rag n’eo mui beo Nabot, hogen maro eo.

16. Pa glevas Ac’hab penaoz e oa maro Nabot, e savas, hag e tiskennas da winienn Nabot ar Jezraelit, evid he hemeroud.

17. Hogen ger an Aotrou a gomzas ouz Elias, an Tesnit, o lavaroud :

18. Sao, ha diskenn da ziambrouga Ac’hab, roue Izrael, a zo e Samari : setu e tiskenn da winienn Nabot, evid he hemeroud.

19. Ha te a gomzo outañ, o lavaroud : Evel-henn e lavar an Aotrou : Lazet eh-eus, hag ouspenn eh-eus kemeret dre nerz. Ha goude-ze e liviri c’hoaz : Evel-henn e lavar an Aotrou : En heveleb leh e pehini o-deus ar chas lipet gwad Nabot, e lipint ivez da wad.

20. Hag Ac’hab a lavaras da Elias : Ha va havet eh-eus enebour dit ? Hag eñ a lavaras : Kavet em-eus, o veza ma out en em werzet, evid ober an droug dirag an Aotrou.

21. Setu e kasin an droug warnout, hag e kasin da get da nested, hag e lazin euz a Ac’hab beteg al loened, hag adaleg ar henta beteg an diweza en Izrael.

22. Ha me a lakay da di evel ti Jeroboam, mab Nabat, hag evel ti Bassa, mab Abia : o veza ma eh-eus lakaet da zevel droug ennon, ha lakaet Izrael da behi.

23. Hogen diwar-benn Jezabel en-deus komzet an Aotrou, o lavaroud : Ar chas a zebro Jezabel e park Jezrahel.

24. Mar marv Ac’hab e kêr, e vezo debret gand ar chas : ha mar marv war ar menez, e vezo debret gand laboused an neñv.

25. Ne oe ket eta an heñvel ouz Ac’hab
, evid beza en em werzet da ober an droug dirag an Aotrou ; rag Jezabel, e wreg, e zougas d’e ober.

26. Hag argarzuz e tehas, en heveleb doare ma heulias an idolou o-doa greet an Amorreed, pere en-doa an Aotrou kaset da get a-zirag bugale Izrael.

27. Pa glevas Ac’hab ar geriou-ze, e rogas e zillad, e holoas e gig gand eur zae reun, hag e yunas, hag e kouskas er zah, hag e kerzas e benn izel.

28. Ha ger an Aotrou a gomzas ouz Elias, an Tesbit, o lavaroud :

29. Ha ne welez-te ket peger uvellaet eo Ac’hab dirazon ? Pa eo eta en em uvellaet en abeg din, ne gasin ket an droug en e zeiziou-eñ ; hogen e deziiou e vab e kasin an droug war e di.

XXII. Pennad.

Ac’hab a zo lazet. Oc’hozias e vab a ren en e leh.

1. Tri bloaz a dremenas heb brezel etre Siria hag Izrael.

2. Hogen en trede bloaz Jozafat, roue Juda, a zsikennas etrezeg roue Izrael.

3. (Ha roue Izrael a lavaras d’e zervijerien : Ha ne ouzoh-hu ket penaoz Ramot-Galaad a zo deom, hag e ankounac’heom he zenna euz a zaouarn roue Siria ?)

4. Hag eñ a lavaras da Jozafat : Ha dond a ri-te ganen da stourmi ouz Ramot-Galaad ?

5. Ha Jozafat a lavaras da roue Izrael : Me a zo eveldout ; va fobl ha da bobl n’int nemed unan ; va marheien a zo da varheien. Jozafat a lavaras ivez da roue Izrael : Goulenn kuzul hirio, me az pe, digand ger an Aotrou.

6. Roue Izrael eta a zastumas ar brofeded, war-dro pevar-hant anezo, hag a lavaras dezo : Ha me a dle mond da Ramot-Galaad evid brezelekaad, pe chom e peoh ? Hag i a lavaras : Pign, hag an Aotrou he lakay e dorn ar roue.

7. Ha Jozafat a lavaras : Ha n’eus ket amañ eur profed bennag d’an Aotrou, evid ma houlennim kuzul digantañ ?

8. Ha roue Izrael a lavaras da Jozafat : Chom a ra eun den dre behini e hellom goulenni kuzul digand an Aotrou : hogen me am-eus kas outañ, o veza na ziougan din netra a vad, hogen droug hepken : Micheas eo, mab Jemla. Ha Jozafat a lavaras dezañ : O roue, na gomz ket evel-se.

9. Roue Izrael a halvas eta unan euz ar re spaz
, hag a lavaras dezañ : Hast, ha degas din Micheas, mab Jemla.

10. Hogen roue Izrael ha Jozafat, roue Juda, a oa azezet pep hini war e dron, gwisket gand dillad roue, er porz dirag dor Samari : hag an oll brofeded a ziougane dirazo.

11.  Sedesias, mab Kanaata, a reas ivez evitañ kerniel houarn, hag a lavaras : Evel-henn e lavar an Aotrou : Gand ar re-mañ e kefluski ar Siria, ken na vezo kaset da get ganez.

12. Hag an oll brofeded a ziouganas war eun dro, o lavaroud : Pign da Ramot-Galaad, ha kee gand eur
 ; hag an Aotrou he lakay e daouarn ar roue.

13. Hogen ar hannad a oa eet evid gervel Micheas, a gomzas outañ, o lavaroud : Setu an oll brofeded a ziougan mad d’ar roue : ra vezo da lavar heñvel ouz o re, ha diougan traou mad.

14. Ha Micheas a lavaras dezañ : Evel ma eo beo an Aotrou, e livirin ar pez a lavaro din an Aotrou.

15. Dond a reas eta dirag ar roue, hag ar roue a lavaras dezañ : Micheas, ha ni a dle mond da Ramot-Galaad evid brezelekaad, pe chom e peoh ? Ha Micheas a lavaras dezañ : Pign, ha kee gand eur, hag an Aotrou he lakay e daouarn ar roue.

16. Hogen ar roue a lavaras dezañ : Da bedi ha aspedi a ran, e ano an Aotrou, na gomzi ouzin nemed hervez ar wirionez.

17. Hag eñ a lavaras : Gwelet em-eus Izrael oll skignet er meneziou evel deñved heb mesaer. Hag an Aotrou en-deus lavaret : Ar re-ze n’o-deus ket a vestr ; distroet pep hini en e di e peoh.

18. Neuze roue Izrael a lavaras da Jozafat : Ha n’em-eus-me ket lvaret dit penaoz ne ziougan din netra a vad, hogen droug hepken.

19. Ha Micheas a lavaras c’hoaz : Rag-se kleo ger an Aotrou : Gwelet em-eus an Aotrou azezet war e dron, hag oll arme an neñv en he sav dirazañ a-zehou hag a-gleiz.

20. Hag an Aotrou a lavaras : Piou a douello Ac’hab, roue Izrael, evid ma pigno ha ma kouezo e Ramot ? Hag unan a lavaras evel-henn, hag eun all evel-se.

21. Hogen ar
 spered a zeuas er-mêz, hag a zavas dirag an Aotrou, hag a lavaras : Me a douello anezañ. Hag an Aotrou a lavaras dezañ : E pe zoare ?

22. Hag eñ a lavaras : Mond a rin er-mêz, hag e vezin eur spered gaouiad e genou e oll brofeded. Hag an Aotrou a lavaras : E douella hag e drehi a ri. Kee er-mêz, ha gra evel-se.

23. Bremañ eta setu en-deus lakaet an Aotrou eur spered gaouiad e genou e oll brofeded a zo amañ, hag an Aotrou en-deus drouglavaret diwar da benn.

24. Hogen Sedesias, mab Kanaana, a dostaas, hag a roas eur javedad da Vicheas, hag a lavaras : Spered an Aotrou, hag-eñ en-deus va dilezet, ha n’en-deus-eñ komzet ouzit ?

25. Ha Micheas a lavaras : E weloud a ri eun deiz e pehini e tremeni euz a eur gambr en eur gambr all evid en em guza.

26. Ha roue Izrael a lavaras : Kemerit Micheas, ha kasit eñ da di Amon, priñs kêr, ha da di Joaz, mab Amelec’h.

27. Ha livirit dezo : Evel-henn e lavar ar roue : Likit an den-mañ er vah, ha magit eñ gand bara glahar ha gand dour anken, ken na zistroin e peoh.

28. Ha Micheas a lavaras : Mar distroez e peoh, n’en-deus ket an Aotrou komzet drezon. Hag eñ a lavaras c’hoaz : Selaouit, oll boblou.

29. Roue Izrael ha Jozafat, roue Juda, a bignas eta etrezeg Ramot-Galaad ;

30. Ha roue Izrael a lavaras da Jozafat : Kemer da armou, ha kee d’ar stourm, goude beza gwisket da zillad da-unan : hogen roue Izrael a nevezas e zillad, hag a yeas goude d’ar stourm.

31. Hogen roue Siria en-doa gourhemennet da briñsed e zaou garr ha tregont, o lavaroud : Na stourmit ouz hini ebed, na braz na bihan, nemed ouz roue Izrael hepken.

32. Pa welas eta priñsed kirri Jozafat, e kredjont penaoz e oa eñ roue Izrael : hag oh en em strinka etrezeg ennañ, e stourment outañ : ha Jozafat a harmas.

33. Ha priñsed ar hirri a welas ervad penaoz ne oa ket eñ roue Izrael, hag e lezjont anezañ.

34. Hogen eun den a stegnas e wareg, hag a dennas eur zaez dioh an darvoud
, hag hi a skoas roue Izrael etre ar skevent ha poull ar galon. Hag eñ a lavaras d’e garrener
 : Tro da zorn
, ha tenn ahanon euz an arme ; rag gwall hloazet on.

35. Hogen an emgann a badas ‘hed an deiz, ha roue Izrael a chomas en e garr, troet ouz ar Siried, hag a varvas dioh ar pardaez : hogen ar gwad euz e houli a rede e-kreiz ar harr.

36. Hag eun embanner a zonas dre an oll arme, a-barz ma oa kuzet an heol, o lavaroud : Distroet pep hini d’e gêr ha d’e vro.

37. Pa oe eta maro ar roue, e oe douget da Zamari : hag i a vezias ar roue e Samari.

38. Hag a walhas e garr hag al lerennou e lenn Samari ; hag ar chas a lipas e wad, hervez ar ger en-doa lavaret an Aotrou.

39. Oberiou all Ac’hab, ha kement a reas, hag an ti olifant a zavas, hag an oll gêriou a zavas ivez, ha n’int ket bet skrivet e levr oberiou roueed Izrael ?

40. Ac’hab eta a gouskas gand e dadou, hag Oc’hozias, e vab, a zeuas en e leh.

41. Hogen Jozafat, mab Asa, a oa deuet da reni war Juda er pevare bloaz euz a Ac’hab, roue Izrael.

42. Pemp bloaz ha tregont en-doa pa zeuas da reni, hag eñ a renas pemp bloaz warn-ugent e Jeruzalem : e vamm a oa anvet Azuba, merh Salai.

43. Hag eñ a gerzas e oll heñchou Asa e dad, ha ne droas ket diouto : hag eñ a reas ar pez a oa reiz dirag an Aotrou.

44. Koulskoude ne freuzas ket al lehiou uhel, rag ar bobl a ree sakrifisou hag a zeve ezañs war al lehiou uhel.

45. Ha Jozafat en-doe ar peoh gand roue Izrael.

46. Oberiou all Jozafat, ha kement en-deus greet, hag e emgannou, ha n’int ket bet skrivet e levr an oberiou a beb bloaz euz ar roueed Juda ?

47. Kas a reas ivez diwar an douar ar re all euz ar Sodomied a oa chomet e deiziou Asa, e dad.

48. Ne oa ket neuze a roue e Edom.

49. Ar roue Jozafat en-doa greet listri war ar mor, evid mond da Ofir da galsk aour ; hogen ne helljont ket mond, o veza ma oent brevet e Asiongaber.

50. Neuze Oc’hozias, mab Ac’hab, a lavaras da Jozafat :Ra’z ya va zervijerien war al listri : hogen ne fellas ket da Jozafat.

51. Ha Jozafat a gouskas gand e dadou, hag a oe beziet ganto e kêr David, e dad : ha Joram, e vab, a renas en e leh.

52. Hogen Oc’hozias, mab Ac’hab, a oa deuet da reni war Izrael e Samari, er seitegved bloaz euz a Jozafat, roue Juda, hag eñ a renas daou vloaz war Izrael.

53. Hag eñ a reas an droug dirag an Aotrou, hag a gerzas e hent e dad hag e vamm, hag e hent Jeroboam, mab Nabat, pehini en-doa lakaet Izrael da behi.

54. Servija a reas ivez Baal, hag eh azeulas anezañ, hag eh heskinas an Aotrou, gand an oll draou en-doa greet e dad.

� o kerzoud e kemennou David e dad : oh heulia kemennou e dad.


� n’eo ket : n’eus ket.


� skrivagnerien : sekretourien.


� sieller : diellour.


� tellou : an taillou.


� potajou : barrennou.


� an oll zeiziou e vuhez :  oll zeiziou e vuhez.


� korus : eur vuzul ( ?)


� en e amzer : e-pad an amzer (eur mizvez) ma oa red dezañ labourad.


� sikadez : eur blantenn.


� kor : muzul (gweled “korus“ uhelloh.


� Zio : en hebreeg ( ?)


� beskelleg : gand grillaj.


� kombodou : estajennou ront.


� orakl  : an templ.


� gor : ribl.


� bath : muzul ( ?)


� troad : diazez.


� brennou : garlanteziou.


� empennou : skinou-rod ( ?)


� skoazig : korn ( ?)


� gultaniou : mouchetez.


� mudurunou doriou an ti a-ziabarz Sant ar Zent : mudurunou doriou ti ziabarz Sant ar Zent.


� greont : al liester hag er verbou da heul : tud pobl Izrael.


� ar poblou : tud ar bobl.


� eun heul braz : eur bern tud ganti.


� gwerzidi : balustrou.


� tirenn : skoed.


� min : mengleuz.


� koad : forest.


� daez : derez.


� sich  : sichenn.


� n’eo bet greet : n’eus bet greet.


� dioh eur priz : eur priz bet merket.


� ne gemeri : eur meskaj a zo etre “te“ ha “c’hwi“.


� klok : penn-da-benn.


� c’hoar-gompez ar rouanez Tafaez, e wreg e-unan : c’hoar e wreg.


� gand e vugale : gand bugale Faraon.


� bobl : tud ar bobl.


� eme c’hwi : emezoh.


� en-doa kavet en e galon e-unan : en-doa dibabet e-unan.


� eur pod mel : eur podad mel.


� taolet e teuz : skeudennou en arem.


� an hini a zalhed kloz : ar sklav.


� koajou sakr : idolou.


� el levr an oberiou : e levr an oberiou.


� hag eñ a gouskas gand e dadou  : a varvas hag a oe beziet e bez e dadou.


� Sodomidi : paotred Sodom, “gisti“ anezo.


� war geelidigez Priap : ?


� diskara a reas e geol : ?


� mond a reas ivez hag e servijas Baal : mond a reas da zervija Baal.


� eur hoad sakr  : eun idol.


� e taolas an diazez anezi : diwar Abiram e taolas ...


� evid mond e-barz : e-barz va zi.


� en em geidas : en em ledas.


� direiz : braz-kenañ.


� : an Doue a responto dre an tan : an Doue a lakaio tan er heuneud, hennez a vo ar gwir Doue.


� ant : muzul evid an had.


� juniper : latin ; jenevreg.


� eur pod dour  : eur podad-dour.


� d’o dorn : d’e zorn ( ?)


� i : tud ar bobl.


� Dre baotred war-droad : Dre servijerien.


� : savet evel “daou-ugent“ unneg gwech lieskementet gand ugent.


� Nevez an niver euz ar vrezilidi : sav a-nevez brezilidi.(verb : nevezi).


� en eur gambr a oa en eur gambr oll : mond a ree euz eur gambr d’unan all.


� Da vreur Benadad : da vreur eo Benadad.


� eur harz : eul liorz.


� n’eo ket fellet dezañ : n’eus ket fellet dezañ.


� Ne oe ket eta an heñvel ouz Ac’hab : ne oe ket eta den heñvel ouz Ac’hab.


� ar re spaz : eur spazad.


� eur  : eurvad.


� ar : eur.


� dioh an darvoud : dre zarvoud.


� d’e garrener  : da rener e garr.





� Tro da zorn : tro, cheñch tu.





